Sarjan, buruh maut motosikal bertembung
Oleh ROHANA MOHD. NAWI

4 Julai 2021, 5:03 pm
KOTA BHARU – Seorang anggota polis berpangkat sarjan antara dua mangsa yang maut dalam kemalangan melibatkan dua buah motosikal di Padang Kala di sini, hari ini.
Dalam kejadian pukul 1 petang itu, mangsa, Zulkifli Abdul Rahman, 58, yang menunggang motosikal berkuasa tinggi jenis Kawasaki Versys 650 meninggal dunia di lokasi kejadian selepas parah pada bahagian muka dan dada.
Sementara itu, seorang lagi mangsa, Mohd. Muslimin Mat Sin,32, yang bekerja sebagai buruh turut disahkan meninggal dunia akibat parah pada bahagian muka, dada dan kepala.
Timbalan Ketua Polis Kelantan, Senior Asisten Komisioner Abdullah Muhammad Piah berkata, siasatan mendapati, Zulkifli yang bertugas di Ibu Pejabat Polis Daerah (IPD) Pasir Mas dalam perjalanan pulang ke rumahnya di Pasir Puteh.
Katanya, apabila tiba di tempat kejadian, motosikal jenis Honda EX5 yang ditunggang Mohd. Muslimin dipercayai secara tiba-tiba membuat pusingan U dan memasuki laluan bertentangan.
“Insiden itu menyebabkan anggota polis tersebut tidak sempat mengelak sebelum kedua-dua buah motosikal bertembung.

“Kedua-dua mangsa dipercayai telah terjatuh dan disahkan meninggal dunia di lokasi kejadian,” katanya ketika dihubungi Kosmo! hari ini.
Abdullah berkata, kedua-dua mayat mangsa dihantar ke Hospital Universiti Sains Malaysia, Kubang Kerian untuk proses bedah siasat dan kes disiasat mengikut Seksyen 41 (1) Akta Pengangkutan Jalan 1987. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Jangan panik, stok ‘susu beruang’ masih banyak
Oleh KOSMO!

4 Julai 2021, 4:44 pm
JAKARTA – Jika roti Gardenia menjadi rebutan rakyat Malaysia semasa pelaksanaan Perintah Kawalan Pergerakan (PKP) tahun lepas, penduduk Indonesia berebut susu steril Bear Brand keluaran Nestle Indonesia semasa menjalani perintah sekatan aktiviti masyarakat (PPKM) darurat di negara itu ketika ini.
Menurut laman berita Suara.com hari ini, klip video yang tular, memaparkan aksi sebilangan pembeli sedang berebut untuk membeli susu jenama itu  di sebuah pasar raya.
Mereka berlari-lari sambil berebut memasukkan sekotak susu itu dan diletakkan ke dalam troli belah-belah.
Video itu mendapat perhatian pihak Nestle Indonesia yang kemudiannya memberi jaminan bahawa stok susu Bear Brand tidak akan habis.
“Masyarakat tidak perlu panik kerana stok susu Bear Brand akan diedarkan dengan lancar kepada pembeli kerana buat masa ini, semua kilang dan pusat pengedaran kami tetap beroperasi.
“Kami akan melakukan yang terbaik untuk memenuhi permintaan pengguna dan akan mengoptimumkan kapasiti pengeluaran produk-produk kami, terutamanya susu Bear Brand,” kata Ketua Komuniksi Korporat Nestle Indonesia, Stephen.

Selain Bear Brand, Stephen turut memberi jaminan bahawa produk-produk lain keluaran Nestle Indonesia akan kekal mencukupi termasuk susu Dancow dan Milo. – AGENSI


50 keluarga terputus bekalan makanan dibantu
Oleh NOR AINNA HAMZAH

4 Julai 2021, 3:33 pm
SEREMBAN – Badan bukan kerajaan (NGO) di negara ini terus menyalurkan bantuan tanpa mengira latar belakang dan warganegara penerima susulan semua pihak terkesan akibat pendemik Covid-19.
Pengerusi Persatuan Skuad Amal Rembau, Ibrahim Hamzah berkata, pihaknya mendapat maklumat terdapat kira-kira 50 buah keluarga di tiga buah perkampungan rumah kongsi di sekitar Seremban memerlukan bantuan makanan harian.
Menurutnya, atas dasar itu, pihaknya telah menghulurkan bantuan kepada 25 buah keluarga di sekitar Lobak dan Ampangan semalam.
“Maklumat asal ada 50 buah keluarga di tiga perkampungan rumah kongsi. Jumlah penghuninya terdapat sekitar 120 orang di mana 20 daripadanya masih lagi kecil.
“Walaupun sumbangan ini hanya membabitkan 25 buah keluarga sahaja, saya harap agar bantuan berupa makanan keperluan harian serta sayur-sayuran ini akan dapat meringankan beban mereka,” katanya di sini hari ini. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Perbanyak program outreach atasi ketiadaan PPV
Oleh MOHD AZLI ADLAN

4 Julai 2021, 4:04 pm
KUALA TERENGGANU – Pendekatan program Outreach Vaksinasi Covid-19 akan diambil bagi mengatasi ketiadaan Pusat Pemberian Vaksin (PPV) di wilayah Lembaga Kemajuan Terengganu Tengah (Ketengah) yang terletak di pedalaman Kemaman, Dungun dan Hulu Terengganu.
Pengerusi Ketengah, Datuk Razali Idris berkata, sebelum ini, pihaknya menerima banyak rungutan daripada lebih 70,000 penduduk yang mengalami kesulitan untuk menerima suntikan vaksin Covid-19 kerana PPV terdekat terletak kira-kira 90 kilometer dari penempatan mereka.
“Sepatutnya ada lima PPV yang dicadang dibuka di wilayah Ketengah tetapi masih dalam proses. Kita mencadangkan lebih banyak program outreach diadakan sebagai alternatif.
“Kita dapati program outreach lebih praktikal dan mengatasi masalah penduduk yang mungkin tiada pengangkutan. Kita masuk ke kampung-kampung dan berjumpa sendiri penerima yang layak,” katanya ketika ditemui di pejabat Ketengah Holdings di sini hari ini.
Razali berkata, Ketengah telah menyediakan 17 lokasi bagi program Outreach Vaksinasi Covid-19 di sekitar wilayahnya dan cadangan itu secara dasarnya telah dipersetujui Jabatan Kesihatan Negeri Terengganu.
Beliau berkata, program sulung outreach anjuran Ketengah yang diadakan pada minggu lalu berjaya memberi vaksin kepada 7,000 penduduk.

“Kita juga ambil inisiatif menubuhkan Skuad Ambil Cakna yang telah berjaya mendaftarkan 28,000 penduduk untuk Program Imunisasi Covid-19 (PICK) setakat ini,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Siti Nurhaliza dipukul suami gara-gara bertengkar dengan mentua
Oleh KOSMO!

4 Julai 2021, 4:14 pm
JAKARTA – Seorang lelaki di Sumatera Selatan didakwa memukul isterinya yang bernama Siti Nurhaliza, 22, selepas wanita itu bertengkar dengan ibunya, lapor portal Sumsel.update, baru-baru ini.
Tertuduh, Nopiyan Syahri, 26, yang berasal dari Dusun IV Desa Bukit Langkap, Kabupaten Muratara, menyebabkan Siti Nurhaliza mengalami lebam di bahagian kiri pipinya.
Menurut kenyataan polis, suspek tidak boleh menerima pertengkaran yang berlaku antara isteri dengan ibunya.
“Mangsa mendakwa dipukul enam kali oleh suaminya selepas kejadian bertikam lidah dengan ibu mentuanya.
“Kepalanya dihentak ke lantai sehingga menyebabkan pipi kirinya mengalami lebam teruk,” kata kenyataan itu.
Ketua Polis Muratara, Asisten Komisioner Polis Besar Eko Sumaryanto, melalui Ketua Unit Siasatan Jenayah, Asisten Komisioner Dedi Rahmad Hidayat, mengesahkan penangkapan itu.

Suspek ditahan selepas polis  mendapat maklumat daripada keluarga mangsa bahawa suspek melarikan diri dari kediaman selepas insiden berkenaan dan bekerja di sebuah ladang ternakan Kelurahan Terawas Kecamatan STL Ulu Terawas, Kabupaten Mura.
Suspek didakwa di bawah undang-undang Keganasan Rumah Tangga, Kanun 40 ayat 1, No. 23, Tahun 2004. – Agensi


Premis curi elektrik dipecah masuk pencuri
Oleh MOHD SYALMIZI HAMID

4 Julai 2021, 3:40 pm
GEORGE TOWN – Kejadian pecah masuk sebuah premis di Bandar Baru Farlim di sini kelmarin membongkar kegiatan mencuri elektrik disyaki untuk perlombongan mata wang bitcoin di premis berkenaan.
Kegiatan itu terbongkar selepas polis menerima laporan pergi ke premis tersebut semalam bagi menjalankan siasatan susulan tangkapan dua individu berhubung kecurian berkenaan.
Menurut Ketua Polis Daerah Timur Laut, Asisten Komisioner Soffian Santong, pihaknya sebelum itu menerima laporan daripada lelaki berusia 23 tahun yang mendakwa kedainya dipecah masuk kira-kira pukul 4 petang.
“Mangsa yang menerima amaran keselamatan di telefon bimbitnya segera bergegas ke lokasi dan mendapati tujuh lelaki memecah masuk kedai sebelum melarikan diri dengan sebuah van dan kereta.
“Polis kemudiannya berjaya menahan dua suspek berusia 34 dan 37 tahun yang menaiki van di Lebuh Raya Tun Dr Lim Chong Eu kira-kira pukul 4.30 petang dan merampas tiga komponen komputer,” katanya ketika dihubungi hari ini.
Beliau berkata, pihak polis kemudiannya melawat lokasi kejadian kira-kira pukul 12.15 tengah malam semalam bagi siasatan lanjut dan mendapati premis berkenaan didapati melakukan aktiviti perlombongan bitcoin.

“Barang-barang yang dicuri itu merupakan mesin melombong bitcoin dan dipercayai melakukan aktiviti penyambungan elektrik secara haram.
“Justeru kita merampas sebanyak 149 mesin melombong bitcoin bersama beberapa kelengkapan lain serta menahan tiga lelaki termasuk pengadu bagi siasatan lanjut,” katanya lagi. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tapak stor simpan bahan kimia haram – JAS
Oleh MOHAMAD FAIZAL HASHIM

4 Julai 2021, 4:23 pm
KULAI – Jabatan Alam Sekitar (JAS) akan mengambil tindakan tegas terhadap pemilik premis penstoran haram bahan kimia serta individu yang menghasilkan bahan kimia berkenaan.
Pengarah JAS Johor, Dr. Famey Yusof berkata, tindakan tegas itu akan diambil setelah berlaku tumpahan sisa kimia dari stor haram tersebut yang menyebabkan berlaku pencemaran ke Sungai Sengkang seterusnya ke Sungai Skudai.
Beliau berkata, tindakan pantas agensi penguatkuasa seperti Balai Bomba dan Penyelamat (BBP) Kulai serta Majlis Perbandaran Kulai (MPKu) berjaya menyekat lebih banyak tumpahan berlaku.
“Susulan menerima aduan pada pagi itu, JAS Johor telah membuat siasatan terperinci dengan bantuan agensi berkaitan di sungai berdekatan. Pengawasan dibuat mendapati sungai itu tidak lagi tercemar setakat ini.
“Sebagai langkah berjaga-jaga, JAS memasang beberapa ‘oil boom’ di sungai itu untuk memastikan tidak ada lagi pencemaran yang berlaku sebagai perlindungan lapisan kedua,” katanya kepada pemberita selepas membuat pemeriksaan di stor penyimpanan bahan kimia secara haram di Kampung Baru Sengkang, di sini hari ini.
Pihak MPKu juga telah mengarahkan premis haram itu untuk berhenti operasi dan akan ditutup sehingga siasatan selesai dijalankan.

Famey berkata, siasatan awal mendapati tapak stor penyimpanan itu merupakan tapak pertanian dan kegiatan penstoran bahan kimia juga dilaksanakan secara haram.
Kes disiasat di bawah Akta 127 Akta Kualiti Alam Sekeliling 1974 kerana menjalankan kegiatan pelupusan secara haram. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ular pura-pura mati selepas ditangkap
Oleh SITI AMINAH MOHD YUSOF

4 Julai 2021, 3:47 pm
PETALING JAYA – Perkongsian video seekor ular yang berpura-pura mati selepas ditangkap pihak Angkatan Pertahanan Malaysia (APM) tular di laman sosial Facebook, sejak semalam.
Video berdurasi 40 saat yang dimuat naik pengguna Facebook bernama Ridhwan Rahim menunjukkan ular rusuk kerbau atau turut dikenali sebagai ular sawa tikus itu kelihatan membuka mulutnya seolah-olah kepenatan sebelum berlakon mematikan diri.
Ia juga dilihat tidak memberi maklum balas biarpun selepas ‘dikejutkan’ berkali-kali oleh anggota APM yang mengendalikan reptilia terbabit.
“Kelaku (buat perangai) sungguh dia punya lakonan hendak larikan diri. Ingatkan sudah kena serangan jantung boleh kita mulakan protokol bantuan pernafasan,” tulis Ridhwan dalam kapsyen hantaran tersebut.
Anggota APM berpangkat Lans Koperal itu berkata, ular tersebut ditangkap di Taman Sri Bukit, Bukit Mertajam, Pulau Pinang selepas menerima aduan orang awam, Khamis lalu namun video tersebut baru dirakam dan dimuat naik semalam.
“Semalam saya sengaja bermain-main dengan ular tersebut dan buat video. Tidak sangka tular. Saya memang minat ular dan suka menjinakkan ular. Ia bukanlah ular yang berbisa.

“Tetapi sebenarnya ia bersifat agresif dan garang untuk menakut-nakutkan pemangsa namun jika ia berada dalam bahaya ia akan berpura-pura mati sebagai helah untuk melarikan diri,” katanya ketika dihubungi Kosmo! hari ini.
Ramai netizen menyifatkan video yang dikongsi lebih 1,800 kali itu sebagai melucukan pada masa yang sama mendidik masyarakat mengenai sifat dan jenis ular.
“Nampak dengan Mamat Khalid pasti kena ambil berlakon cerita Kampung Pisang Ular,” gurau seorang netizen yang turut mencadangkan nama filem untuk ular tersebut. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Penduduk di kawasan PKPD dibenar suntik vaksin
4 Julai 2021, 4:13 pm
PETALING JAYA – Penduduk Wilayah Persekutuan Kuala Lumpur yang dikenakan Perintah Kawalan Pergerakan Diperketatkan (PKPD) dibenarkan keluar untuk menerima suntikan vaksin.
Ketua Polis Kuala Lumpur, Datuk Azmi Abu Kassim berkata, penduduk yang mempunyai janji temu vaksinasi dibenarkan ke Pusat Pemberian Vaksin (PPV) bagi tujuan vaksinasi.
“Bagaimanapun, penduduk-penduduk yang dipakaikan gelang pink dan menunggu keputusan ujian saringan, tidak dibenarkan keluar untuk urusan vaksinasi.
“Bagi memudahkan urusan mereka, pihak polis menasihati penduduk supaya menyemak serta mendapatkan maklumat dengan pegawai bertugas di kawasan PKPD tersebut atau Pos Kawalan Tempat Kejadian (PKTK) masing-masing sekiranya timbul sebarang masalah atau kekeliruan,” katanya dalam kenyataan hari ini.
Tambahnya, polis juga menekankan prosedur operasi standard (SOP) yang membenarkan penduduk keluar dari kawasan berkaitan atas sebab yang membabitkan sektor keselamatan, kesihatan, kecemasan serta kebajikan. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bapa ADUN Tahan meninggal dunia akibat Covid
Oleh ABDUL RASHID ABDUL RAHMAN

4 Julai 2021, 3:58 pm
KUANTAN – Bapa kepada Ahli Dewan Undangan Negeri (ADUN) Tahan, Ahmad Badarddin Mat Ripin meninggal dunia dipercayai akibat Covid-19, hari ini.
ADUN Tahan, Mohd. Zakhwan Ahmad Badarddin berkata, arwah yang berusia 64 tahun itu dimasukkan ke Hospital Tengku Ampuan Afzan (HTAA) Kuantan pada 25 Jun lalu dan menghembuskan nafas terakhir pada pukul 12.34 tengah hari di Unit Rawatan Rapi (ICU) hospital berkenaan.
“Kehilangan arwah ayah amat dirasai namun saya reda dengan ujian ini.
“Saya bersama ahli keluarga lain juga positif Covid-19 dan buat masa ini menjalani kuarantin di rumah,” katanya ketika dihubungi hari ini.
Menurut beliau, arwah berkemungkinan dikebumikan di Tanah Perkuburan Islam Kampung Pedah, dekat sini.
Allahyarham yang merupakan pesara kesihatan meninggalkan seorang balu, Safina Mahmud,60, dan 14 orang anak termasuk Mohd. Zakhwan yang merupakan anak sulung. -K! ONLINE


UMNO terus suarakan kepentingan rakyat
Oleh LUQMAN RIDHWAN MOHAMED NOR

4 Julai 2021, 4:29 pm
PETALING JAYA – Presiden UMNO, Datuk Seri Ahmad Zahid Hamidi menyeru pasukan-pasukan siber pro-kerajaan agar berhenti mempertahankan kegagalan kerajaan membela rakyat.
Menurutnya di laman Facebook, beliau mempersoalkan sama ada mereka mempunyai empati terhadap rakyat yang sedang dihimpit kesengsaraan.
“Apakah anda tidak berasa bimbang negara seakan-akan di landasan yang tersasar? tetapi saya percaya dalam sanubari anda tahu keadaan rakyat. Keadaan negara ketika ini.
“Rakyat adalah saudara mara, rakan-rakan, jiran tetangga anda. Malaysia tanah air anda. Selamilah denyut nadi rakyat, rintihan, keluhan, penderitaan dan kerisauan mereka,” katanya menerusi satu hantaran hari ini.
Pada masa sama, Ahmad Zahid menyeru mereka agar menyelami denyut nadi rakyat, rintihan, keluhan, penderitaan dan kerisauan mereka.
“Dalam keadaan sekarang rakyat adalah keutamaan. Negara masa depan bersama. Jangan lupa ada sebahagian anggota masyarakat kita tidak ‘bermazhab’ politik.

“Mereka hanya mahu hidup selesa di sisi keluarga. Fikirkan tentang mereka juga dan kerana itu, saya dan UMNO akan terus menyuarakan kepentingan rakyat serta negara,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki diugut sebar video lucah sendiri
4 Julai 2021, 3:20 pm
PETALING JAYA – Seorang lelaki hidup dalam ketakutan selepas diugut oleh wanita warga asing untuk menyebarkan video aksi lucahnya jika gagal memasukkan wang berjumlah RM3,000.
Ketua Polis Daerah Brickfields Asisten Komisioner Anuar Omar berkata, mangsa telah membuat laporan polis berkenaan ugutan itu pada pukul 11.03 malam, kelmarin.
“Semakan mendapati pada pukul 9 malam kelmarin, mangsa yang berusia 24 tahun itu telah membuat panggilan video berdurasi kira-kira empat minit bersama seorang wanita warga asing yang dikenalinya dalam satu aplikasi.
“Dalam panggilan video tersebut, mangsa dan wanita itu dalam keadaan tidak berpakaian telah melakukan aksi lucah melibatkan sentuhan alat kelamin sendiri untuk mencapai puncak syahwat,” katanya dalam satu kenyataan hari ini.
Jelas beliau, kira-kira setengah jam kemudian, mangsa menerima satu pesanan ringkas mengugut mangsa agar memasukkan sejumlah wang yang diminta jika tidak mahu video berkenaan disebarkan.
“Takut dengan ugutan itu, mangsa telah memindahkan wang sebanyak RM500 ke dalam akaun bank tempatan di atas nama seorang lelaki,” ujarnya.

Polis menasihati orang ramai supaya berhati-hati ketika memuat naik sebarang aplikasi telefon bimbit kerana kes penipuan boleh berlaku di mana-mana sahaja dan segala maklumat peribadi hendaklah disimpan sebaiknya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki dakwa rakam UFO besar
Oleh KOSMO!

5 Julai 2021, 8:00 pm
LONDON – Seorang lelaki berjaya merakam gambar yang didakwa objek terbang tidak dikenali (UFO) di tepi laut di Devon, England, lapor portal berita MailOnline semalam.
Matthew Evans, 36, merakam gambar objek tersebut berlegar-legar di udara di tengah laut selama 10 saat sebelum hilang daripada pandangan.
Menurutnya, dia merakam gambar itu dari tingkap pangsapurinya pada waktu malam dan melihat dengan jelas bentuk UFO tersebut.
Gambar itu memaparkan  empat cahaya berwarna terang keluar daripada formasi ‘UFO’ berbentuk segi tiga itu.
“Ia tidak terbang seperti pesawat biasa.
“Objek itu bergerak sangat perlahan dan turun naik sebelum hilang selepas 10 saat,” kata Evans.

Tambahnya, objek tersebut turut memancarkan cahaya yang amat terang.
“Saya tidak pasti identiti sebenar objek itu, jadi saya membuat keputusan untuk merakam gambar.
“Sukar untuk menjelaskan, namun saya berpendapat ia adalah UFO,” ujarnya. – AGENSI


Suspek mati selepas tetak anak saudara
Oleh MOHD YUNUS YAKKUB

5 Julai 2021, 8:04 pm
SHAH ALAM – Seorang lelaki yang menetak anak saudaranya berusia setahun sehingga maut sebelum ini disahkan meninggal dunia semalam.
Ketua Polis Selangor, Datuk Arjunaidi Mohamed berkata, suspek berusia 27 tahun itu meninggal dunia kira-kira pukul 6.37 petang hari kejadian selepas menerima rawatan selama 30 minit di Hospital Tanjong Karang.
Katanya, suspek terlebih dahulu ditangkap pukul 1.30 petang selain turut merampas sebilah parang panjang dengan tangkapan awal dilakukan pihak awam.
“Semasa tangkapan semula itu dibuat, polis mendapati suspek mengalami kecederaan dipercayai akibat pergelutan antara ahli keluarga dalam usaha menangkap suspek.
“Suspek kemudiannya telah dibawa ke Ibu Pejabat Polis Daerah Kuala Selangor untuk tindakan lanjut namun didapati lemah kira-kira pukul 4 petang sebelum dibawa ke Hospital Tanjong Karang,” katanya dalam kenyataan hari ini.
Berita berkaitan: Kanak-kanak perempuan setahun maut ditetak

Beliau memberitahu, keluarga suspek telah dihubungi dan dimaklumkan berhubung kejadian tersebut.
Tambah Arjunaidi, bedah siasat akan dilakukan selepas pihak hospital mendapat keputusan ujian saringan Covid-19.
“Satu laporan polis telah dibuat keluarga lelaki itu agar siasatan dilakukan bagi mendapatkan punca sebenar kematian suspek.
“Sehubungan itu, Jabatan Siasatan Jenayah Ibu Pejabat Polis Kontinjen Selangor telah membuka kertas siasatan dan ditumpukan kepada aspek prosedur operasi standard (SOP) Duty Of Care dan kelakuan jenayah semasa mengurus suspek,” jelasnya.
Dalam pada itu, beliau berkata, punca pergaduhan sehingga menyebabkan seorang kanak-kanak perempuan berusia setahun mati ditetak suspek adalah disebabkan isu kewangan.
“Pergaduhan itu melibatkan sesama ahli keluarga. Ibu kepada kanak-kanak berkenaan juga mengalami kecederaan,” katanya.
Kosmo! terdahulu melaporkan seorang bayi perempuan berusia setahun maut ditetak bapa saudaranya sendiri dalam satu kejadian di Kampung Parit Mahang di sini semalam. – K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Paksa anak bersenam sebelum tonton televisyen
Oleh KOSMO!

5 Julai 2021, 9:00 pm
LONDON – Seorang ibu berdepan kecaman apabila mendedahkan hanya membenarkan anak-anaknya menonton televisyen jika mereka melakukan senaman di atas mesin treadmill, lapor akhbar The Sun, kelmarin.
Menerusi satu rakaman video di laman TikTok, wanita itu berkata, senaman mesin treadmill  adalah salah satu cara yang dipraktikkan  untuk memastikan anak-anaknya bersenam apabila berada di rumah.
“Saya hanya membenarkan anak-anak menonton kartun kegemaran mereka di televisyen jika mereka melakukan senaman di atas treadmill.
“Ada satu ketika, anak lelaki saya yang berusia 11 tahun berjalan sejauh 25 kilometer dalam masa sehari di atas mesin itu,” tulisnya.
Tindakannya mendapat kritikan netizen yang menganggap ia sebagai salah satu bentuk penderaan fizikal.
“Ini kedengaran sangat kejam, anda patut biarkan mereka berehat di rumah,” tulis seorang pengguna media sosial.

“Saya yakin anak-anak ini perlu menghadiri sesi terapi tekanan perasaan di masa hadapan,” komen seorang lagi. – Agensi


Perlis dijangka beralih Fasa Ketiga PPN bulan depan
Oleh NUR NAZLINA NADZARI

5 Julai 2021, 9:51 pm
KANGAR – Perlis dijangka mencapai 40 peratus penduduk menerima dua dos suntikan vaksin Covid-19 pada bulan depan sekali gus berpeluang untuk beralih ke Fasa Ketiga Pelan Pemulihan Negara (PPN).
Pengerusi Badan Bertindak Covid-19 Kebangsaan (CITF) negeri, Azman Mohd. Yusof berkata, perkara itu boleh dicapai dengan sasaran peningkatan dos pemberian vaksin pada bulan ini iaitu sebanyak 3,000 sehari berbanding hanya 2,500 hingga 2,700 sehari sebelum ini.
“Difahamkan kemasukan vaksin ke negara ini lebih tinggi pada bulan ini dan pihak Kementerian Sains, Teknologi dan Inovasi (MOSTI) akan merasionalisasikan mengikut keperluan setiap negeri.
“Pemberian bukan berdasarkan saiz negeri dan populasi penduduk tetapi mengikut keupayaan untuk memberi perkhidmatan pemberian vaksin melalui tiga Pusat Pemberian Vaksin (PPV) yang ada di Perlis serta di klinik-klinik swasta,” katanya.
Beliau berkata demikian ketika ditemui selepas pelancaran e-Book Rahsia Perlis Perangi Covid-19 hasil catatan beliau di Kompleks Dewan Undangan Negeri (DUN) Perlis di sini hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


[VIDEO] 15 kaki judi laga ikan diberkas
Oleh NIK NUR IZZATUL HAZWANI NIK ADNAN

5 Julai 2021, 8:58 pm
DUNGUN – Keghairahan 15 lelaki bertaruh judi ikan laga membawa padah apabila diserbu polis di Felda Kerteh 3, Ketengah Jaya dekat sini kelmarin.
Kesemua suspek berusia dalam lingkungan 20 hingga 56 tahun diberkas sepasukan anggota Jabatan Siasatan Jenayah Ibu Pejabat Polis Daerah (IPD) Dungun pada pukul 12.30 tengah hari.
Ketua Polis Daerah Dungun, Superintendan Baharudin Abdullah berkata, sebuah pondok yang terletak di belakang sebuah rumah telah dijadikan port bermain judi dengan ikan
laga berkenaan.
“Serbuan berkenaan merampas 31 ikan laga yang diletakkan di dalam 26 botol kecil dan lima balang selain tiga serkap ayam, sebuah kotak gabus, sebuah bakul sulaman dan dua buah beg yang dipercayai digunakan untuk perjudian tersebut.
“Wang tunai RM950 yang disyaki merupakan wang pertaruhan juga telah dirampas,” katanya di sini hari ini. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Enam pemain badminton negara positif Covid-19
Oleh MUHAMMAD HELMEE RAMLI

5 Julai 2021, 9:10 pm
PERSATUAN Badminton Malaysia (BAM) mengesahkan enam pemain badminton kebangsaan yang baru pulang daripada menyertai kejohanan di Sepanyol positif Covid-19.
Bagaimanapun, badan induk sukan badminton negara itu mengambil tindakan segera dengan menghantar pemain-pemain terbabit ke pusat kuarantin terlebih dahulu.
Kata BAM, pemain-pemain tersebut masih belum pulang ke Akademi Badminton Malaysia (ABM) di Bukit Kiara, sekali gus tidak mencetuskan kontak rapat dengan pemain yang akan ke Sukan Olimpik 2020 Tokyo.
“BAM ingin mengesahkan enam pemain yang baru pulang daripada kejohanan di Sepanyol sebelum ini didapati positif Covid-19 selepas mereka menjalani ujian.
“Sebaik pulang ke Malaysia, mereka sudah menjalani kuarabtin wajib seperti yang diarahkan pihak berkuasa. Selepas didapati positif, pemain-pemain itu dihantar ke pusat kuarantin.
“Mereka masih belum menjejakkan kaki ke ABM sebaik pulang ke Malaysia, jadi tidak ada sebarang kontak dengan pemain-pemain yang akan berangkat ke Olimpik Tokyo,” kata BAM menerusi kenyataan rasmi.

Selain itu, BAM turut memberitahu, enam pemain terbabit hanya akan pulang ke ABM sebaik sahaja pemain-pemain yang beraksi di Sukan Olimpik berlepas ke Tokyo nanti. – K! ONLINE


Kejuaraan Cub Prix kembali hangatkan litar
Oleh MUHAMMAD RIDUAN MOHD HANAFIAH

5 Julai 2021, 8:18 pm
KEJUARAAN Cub Prix Malaysia Petronas 2021 menerima lampu hijau untuk menganjurkan semula perlumbaan dua roda tersebut, namun saingan itu hanya dibenarkan berlangsung di negeri-negeri yang beralih ke Fasa 2 Pelan Pemulihan Negara (PPN).
Penganjur perlumbaan, Safe Aim Mutual Sdn. Bhd. (SAM) dalam kenyataan memaklumkan, pihaknya akan menyusun semula jadual perlumbaan dan menjangkakan Terengganu menjadi lokasi perlumbaan seterusnya pada Ogos nanti.
Pengarah SAM, Ron Hogg mengakui kebenaran penganjuran semula Kejuaraan Cub Prix memberi kelegaan, namun perincian akan dibuat semula susulan kos yang akan ditanggung pasukan bertanding telah meningkat.
“Pada masa ini, saya rasa semua tahu bahawa Kejuaraan Cub Prix dibenarkan dianjurkan pada fasa kedua. Bagaimanapun, ini adalah usaha yang dilakukan pada Mei dan Jun sebelum memasuki fasa ‘lockdown’.
“Kelantan, Terengganu, Pahang, Perak dan Perlis adalah negeri di bawah Fasa 2, jadi kita boleh gunakan lokasi di Kompleks Sukan Negeri Gong Badak, Kuala Terengganu bagi penganjuran seterusnya.
“Itu adalah sasaran kita setakat ini. Berkemungkinan perlumbaan akan diadakan secara dua pusingan mengikut format gelembung sukan (sports bubble). Ketika ini, hanya tiga tempat sahaja boleh diadakan dua pusingan perlumbaan iaitu Sepang, Tangkak dan Terengganu kerana ia adalah litar tetap.

“Fasa 2 ini kos agak mahal dan kita berharap perlumbaan Cub Prix nanti beralih ke Fasa 3 secepat yang mungkin. Bagaimanapun setiap pasukan bersetuju format ini digunakan pada perlumbaan Fasa 2 nanti,” katanya kepada pemberita pada sidang akhbar secara maya semalam.
Jika perlumbaan Fasa 2 diadakan di Terengganu, setiap pelumba mahupun kru perlumbaan perlu mengambil ujian ujian Antigen Rapid Test (RTK-Ag) sekali gus menyebabkan kos pasukan meningkat.
“Buat masa ini kita tidak terima berita mahupun laporan terdapat pasukan yang menarik diri dalam saingan ini tetapi ia adalah satu beban jika penganjuran diadakan dalam Fasa 2 ini mengikut konsep gelembung sukan.
“Fasa 2 nanti semua yang terbabit dalam perlumbaan akan tinggal di satu atau dua lokasi yang ditetapkan dan semua ahli pasukan perlu menjalani ujian calitan RTK sebelum memasuki gelembung.
“Justeru, kita juga sedang menunggu dan tidak membuat apa-apa keputusan kerana mungkin Selangor sudah tidak berada dalam Fasa 1. Kita perlu bersedia dalam apa jua keadaan. Paling penting sekarang ini adalah Kementerian Belia dan Sukan bagi kelulusan untuk menyambung semula perlumbaan.
“Bagi pihak penganjur, kami berterima kasih kepada KBS kerana mereka antara tulang belakang utama dalam memperoleh kebenaran menyambung semula perlumbaan ini. Terima kasih juga kepada Persatuan Permotoran Malaysia (MAM), Kementerian Kesihatan Malaysia (KKM) dan Majlis Keselamatan Negara (MKN) kerana semua membantu sedikit sebanyak perlumbaan boleh bermula sekali lagi dan harap sukan di Malaysia kembali seperti biasa,” ujarnya. – K! ONLINE


Pekerja McDonald’s didakwa kosongkan premis tanda solidariti
Oleh KOSMO!

5 Julai 2021, 8:30 pm
SACRAMENTO, California – Satu rakaman TikTok menjadi tular  kerana mendakwa  semua kakitangan sebuah cawangan restoran makanan segera McDonald’s berhenti secara serentak, lapor majalah  Newsweek, baru-baru ini.
Menerusi paparan video pemilik akaun TikTok @zoey.isback, dia menunjukkan suasana   cawangan McDonald’s yang terletak di La Mesa, California itu lengang tanpa pekerja.
“Wahai pelanggan dihormati, kami semua berhenti kerja jadi restoran ditutup hari ini,” tulisnya pada video itu.
Menurut Zoey, mereka melancarkan tindakan berhenti beramai-ramai kerana pihak pengurusan tidak memenuhi permintaan kenaikan gaji.
Wanita itu mendakwa, pihak pengurusan juga tidak pernah mengendahkan masalah yang diketengahkan di tempat kerja.
Bagaimanapun, wakil pengurusan McDonald’s memberitahu, klip video yang merekodkan lebih 10.5 juta tontonan itu hanyalah salah faham semata-mata.

“Hanya dua pekerja yang menghantar surat berhenti kerja, manakala yang lain meneruskan syif mereka seperti biasa.
“Operasi restoran cawangan berkenaan diteruskan seperti biasa dan kakitangan yang masih bekerja tidak meninggalkan stesen masing-masing,” kata wakil itu.
Berdasarkan penjelasan Zoey dalam satu video berasingan, dia menjelaskan tindakan yang memaparkan kononnya mereka berhenti beramai-ramai adalah sekadar solidariti buat dirinya yang berhenti kerja kerana tidak tahan dengan tekanan di restoran berkenaan. – Agensi


5 wanita ‘bersantai’ luar balkoni pangsapuri ditahan
Oleh MOHD SHARKAWI LONDING

5 Julai 2021, 9:05 pm
JOHOR BAHRU – Lima wanita warga Indonesia ditahan selepas melakukan perbuatan membahayakan diri dengan berkumpul di luar balkoni sebuah pangsapuri di Taman Sri Bayu Puteri, di sini hari ini.
Kesemua wanita itu masing-masing berusia 20 hingga 26 tahun ditahan pada pukul 12.15 tengah hari susulan rakaman video tular di media sosial sejak semalam.
Ketua Polis Johor Bahru Selatan, Asisten Komisioner Mohd. Padzli Mohd. Zain berkata, hasil semakan dan siasatan mendapati kejadian itu berlaku pada pukul 10 pagi, semalam.
“Bertindak atas maklumat, sepasukan anggota dari Balai Polis Taman Pelangi, IPD Johor Bahru Selatan telah melakukan siasatan dan menahan lima wanita berkenaan.
“Mereka mengaku melakukan perbuatan itu dan kejadian itu berlaku di tingkat enam pangsapuri berkenaan.
“Hasil semakan ke atas dokumen pengenalan diri, mereka memiliki dokumen perjalanan yang sah dan tidak memiliki rekod jenayah lampau,”katanya dalam satu kenyataan di sini hari ini.

Mohd. Padzli berkata, mereka disiasat mengikut Seksyen 336 Kanun Keseksaan kerana melakukan perbuatan membahayakan diri atau keselamatan diri dan orang lain.
Jika sabit kesalahan, boleh dikenakan penjara tidak lebih tiga bulan atau denda RM500 atau kedua-duanya sekali.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua lelaki seludup rokok RM120,000 diberkas
Oleh MOHD AZLI ADLAN

5 Julai 2021, 9:40 pm
KUALA TERENGGANU – Penemuan sebuah kereta dalam keadaan mencurigakan dengan ketiadaan tempat duduk belakang semalam membongkar aktiviti penyeludupan rokok yang dipercayai didalangi dua lelaki.
Dua premis yang diserbu di Tok Jembal dan Taman Desa Jaya, Kuala Nerus di sini berjaya menemui rokok dipercayai diseludup bernilai RM120,000.
Ketua Jabatan Siasatan Jenayah Terengganu, Asisten Komisioner Mohd. Marzukhi Mohd. Mokhtar berkata, dua lelaki berusia dalam lingkungan 20-an ditahan semasa memandu kereta jenis Honda dan Mitsubishi di Kubang Parit di sini pada pukul 4.30 pagi.
“Mereka memandu kereta dalam keadaan mencurigakan dengan kereta Honda didapati telah diubah suai dengan tempat duduk penumpang belakangnya dibuang.
“Kita percaya ia dibuat bagi melakukan aktiviti menyalahi undang-undang. Selain itu pemeriksaan turut menemui beberapa kunci yang mencurigakan,” katanya di sini hari ini.
Mohd. Marzukhi berkata, soal siasat terhadap suspek membawa kepada serbuan di dua premis yang berjaya menemui 60 kotak mengandungi ribuan karton rokok.

Siasatan awal percaya rokok-rokok itu diseludup untuk pasaran tempatan.
Suspek yang mempunyai rekod jenayah direman selama 12 hari sehingga 16 Julai ini.
“Ia bagi membantu siasatan mengikut Seksyen 135 (1) (d) Akta Kastam 1967,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Penduduk Perlis lega beralih Fasa Kedua PPN
Oleh NUR NAZLINA NADZARI

5 Julai 2021, 7:22 pm
KANGAR – Pembukaan semula beberapa sektor ekonomi di negeri ini setelah beralih ke Fasa Kedua Pelan Pemulihan Negara (PPN) berkuat kuasa hari ini disambut baik penduduk negeri ini.
Tinjauan ke beberapa kedai gunting rambut dekat sini mendapati ramai yang menunggu giliran untuk mendapatkan perkhidmatan tersebut.
Seorang kakitangan kerajaan, Faizudin Ahmad, 40, berkata, kali terakhir dia memotong rambut adalah sebelum Hari Raya Aidilfitri.
Katanya, pembukaan semula beberapa sektor ekonomi ini memberi kelegaan kepada penduduk untuk mendapatkan pelbagai perkhidmatan.
“Bila dah buka banyak sektor ini nampak Kangar lebih ceria dan berwarna-warni. Selain itu, kami sebagai penduduk juga dapat melakukan urusan yang tergendala.
“Saya harap Perlis bebas daripada kes Covid-19 bagi membolehkan kita beralih kepada fasa PPN seterusnya,” katanya ditemui di sebuah kedai gunting rambut di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Basuh pelitup muka kain elak jangkitan bibir
Oleh KOSMO!

5 Julai 2021, 7:00 pm
LONDON – Orang ramai yang memakai pelitup muka jenis kain dinasihatkan untuk membasuhnya setiap kali selepas digunakan bagi mengelakkan jangkitan pada bibir, lapor akhbar The Sun kelmarin.
Seorang pegawai perubatan, Dr. Ranj yang memberi peringatan tersebut berkata, disebabkan kulit bibir manusia nipis, terdapat risiko berlakunya  jangkitan kulat, manakala mulut juga akan kering atau merekah.
Ini kerana kajian menunjukkan berjuta-juta bakteria boleh hidup dalam pelitup muka  lembap dan panas yang digunakan sepanjang hari.
“Selain itu, anda juga perlu melihat material pelitup muka tersebut. Fabrik sintetik adalah lebih kasar terhadap kulit berbanding jenis semula jadi.
“Saya melihat ramai wanita memakai pelitup muka berganda yang dilapik dengan kain sutera di bawah pelitup muka biasa untuk mengelakkan keradangan pada bibir mereka,” katanya.
Selain itu, Ranj turut memberikan tips pemeriksaan sendiri untuk memastikan bibir berada dalam keadaan sihat.

“Pertama sekali, tekan jari pada bahagian bibir anda dan alihkannya. Ia sepatutnya mengambil masa beberapa saat sahaja untuk warnanya kembali kepada asal.
“Kedua, bibir anda perlu berasa panas jika disentuh sekiranya berada di tempat tertutup.
“Jika berasa sejuk, anda mungkin mengalami masalah peredaran darah dan jika berasa sakit, sila dapatkan pemeriksaan lanjut,” ujarnya.
Tambah Ranj, jika terdapat perubahan secara tiba-tiba pada corak warna bibir di kawasan tertentu, sama ada lebih gelap atau terang, individu tersebut perlu berjumpa doktor.
“Akhir sekali, perhatikan pada bahagian luar garisan bibir. Anda tidak sepatutnya mempunyai sebarang rekahan pada garisan tersebut,” ujarnya. – AGENSI


Lizzy menangis baca DM, ramai luah keperitan hidup
5 Julai 2021, 7:00 pm
PETALING JAYA – Penyanyi Elizabeth Tan tidak dapat menahan kesedihan apabila Instagramnya dihujani kiriman mesej (DM) daripada orang ramai yang dalam kesusahan bagi meminta bantuan daripadanya.
Menerusi video yang dimuat naik dalam InstaStorynya semalam, Elizabeth atau Lizzy terlebih dahulu memohon maaf kerana tidak mampu untuk membantu semua orang.
“Untuk masa sekarang, saya dah tolong seramai yang termampu sahaja. Maaf tak dapat bantu semua orang yang DM saya. Ramai sangat DM saya.
“Saya sangat-sangat sedih baca semua mesej kesusahan yang kalian sedang hadapi. Saya harap dapat tolong semua orang,” katanya sambil menangis teresak-esak.
Pada masa sama, pelantun lagu Polis Entry itu turut memahami situasi sukar yang sedang dihadapi ramai orang ketika ini.
“Ini masa yang sukar untuk semua orang di Malaysia dan saya tak sabar nak tunggu semua ini berakhir.

“Saya pun tak tahu nak cakap apa lagi. Jaga diri dan saya sangat sayangkan kalian,” ujarnya lagi.
Dua hari lalu, Lizzy menerusi Instagram menyumbangkan 50 peratus daripada pendapatannya bulan ini sebagai inisiatif membantu golongan memerlukan.
Sejak kempen bendera putih dijalankan di negara ini bagi membantu golongan susah akibat tiada punca pendapatan, ramai selebriti tampil mengambil bahagian menghulur bantuan.
Antaranya Datuk Seri Siti Nurhaliza, Mimi Lana, Naim Daniel, Neelofa dan suaminya Haris Ismail, Rozita Che Wan dan ramai lagi. – K! ONLINE


Penyeludup ubah suai ruang simpanan ikan
Oleh NORLIDA AKMAR IDROS

5 Julai 2021, 7:07 pm
KUALA PERLIS – Taktik licik dua penyeludup mengubah suai ruang simpanan ikan sebuah bot nelayan kepada tangki minyak diesel terbongkar apabila bot tersebut ditahan Maritim Malaysia (APMM) di perairan ini hari ini.
Bot pukat hanyut kelas A itu ditahan anggota APMM Zon Maritim Kuala Perlis pada jarak 0.1 batu nautika barat pantai Kuala Perlis kira-kira pukul 6.15 pagi.
Pengarah APMM Zon Maritim Kuala Perlis, Komander Maritim Mohd. Shafie Paing berkata, hasil maklumat risikan dan pemantauan mendapati berlaku aktiviti penyeludupan diesel oleh bot nelayan tempatan di sekitar perairan negeri ini.
“Berikutan itu, kita telah mengatur gerak pasukan operasi ke sekitar lokasi dan mengesan dua suspek mengemudi sebuah bot dalam keadaan mencurigakan.
“Bot tersebut didapati sedang keluar dari jeti Lembaga Kemajuan Ikan Malaysia (LKIM) Kuala Perlis menuju ke arah sempadan Thailand kira-kira pukul 5.30 pagi,” katanya dalam satu kenyataan di sini hari ini.
Kata beliau, sebaik menyedari diekori bot penguat kuasa, suspek memecut laju dengan berpatah balik menghala ke jeti LKIM Kuala Perlis dan bertindak melompat ke atas jeti dengan meninggalkan bot lalu meloloskan diri.

“Pemeriksaan lanjut ke atas bot mendapati ia telah diubah suai yang mana ruang simpanan ikan di bahagian hadapan dijadikan tangki diesel.
“Kira-kira 3,000 liter diesel bernilai RM6,450 ditemui bersama satu bungkusan plastik disyaki daun ketum seberat dua kg bernilai RM360 dipercayai cuba diseludup ke negara jiran,” tambahnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Madukan isteri? Lambat lagi – Shuk Sahar
Oleh MOHAMMAD SHAHEMY AZMI

5 Julai 2021, 7:30 pm
PETALING JAYA – Tidak menunggu lama untuk membuka mulut. Kurang 24 jam selepas kisah kecurangan dan keladak rumah tangganya bersama isteri, Rossalennah Natassyiah Asshaferah panas diperkatakan dalam media sosial, Shuk Sahar tampil membuka mulut.
Pelawak popular yang juga bekas penyampai Hot FM itu bertegas bahawa hubungannya dengan Rossa sebenarnya tidaklah seteruk seperti yang diuar-uarkan oleh netizen.
Shuk atau nama sebenarnya Mohammad Shukri Mohamed Sahar, 35, ketika dihubungi Kosmo! memberitahu, hubungan antara dia dan isteri berada dalam keadaan baik-baik sahaja.
“Sebenarnya tidaklah seteruk macam yang diuar-uarkan. Saya dengan isteri okey sahaja,” jawabnya ringkas.
Ujar anak jati kelahiran Pulau Pinang itu lagi, Rossa barangkali terbawa-bawa oleh emosi sehingga bertindak memuat naik beberapa hantaran tangkap layar mesej dan gambar-gambar berbaur ugutan daripada seseorang.
“Sebenarnya, memang ada ‘sesuatu’ yang berlaku ketika itu. Tetapi setakat ini semuanya masih okey,” ulang Shuk.

Berhubung mesej perbualan beserta sekeping gambar ugutan bunuh diri yang dikirimkan kepadanya, lelaki berusia 36 tahun itu mendakwa hantaran tersebut (gambar dan perbualan mesej) adalah kiriman lama yang diterimanya sebelum ini.
“Sebenarnya itu semua mesej-mesej lama ketika berlaku masalah kali kedua sekitar tahun Julai lalu,” katanya.
Sehubungan itu, Shuk berkata, tidak ada apa-apa yang perlu diperbesar-besarkan memandangkan mereka masih tinggal sebumbung.
“Tidak ada apa yang hendak diperbesarkan. Kami berdua okey sahaja,” katanya lagi.
Melihat pada semua hantaran yang dimuat naik Rossa dalam Instagramnya telah pun dipadamkan, Shuk memberitahu keputusan tersebut dilakukan sendiri isterinya tanpa paksaan daripadanya arau mana-mana pihak.
Selepas apa yang berlaku hari ini, Shuk menyifatkan Rossa sendiri sudah matang dan faham dengan setiap tindakan, khususnya berhubung hebahan dalam media sosial.
Menyentuh tentang dakwaan kononnya terdapat individu yang menghantar benda syirik (santau) kepadanya, Shuk berkata dia sedia maklum dengan perkara tersebut.
“Ya, saya tahu (dihantar benda syirik). Tetapi saya tidak tahu siapa hantar, tidak mengapa sebab kita ada Allah SWT,” katanya.
Ketika diminta memberikan komen tentang ‘kebenaran’ yang diberikan kepadanya oleh Rossa untuk berkahwin lagi (isteri kedua), Shuk memberi bayangan seolah-olah perkara itu tidak akan terjadi, namun berkata jodoh semua di tangan Tuhan.
“Lambat lagi. Jodoh semua di tangan Tuhan,” katanya.
Terdahulu, sejak malam tadi, kisah rumah tangga Shuk menjadi bahan bualan hangat netizen dalam media sosial selepas Rossalenna memuat naik beberapa hantaran kononnya diugut seorang wanita.
Malah, Rossa juga turut mendedahkan terdapat individu yang telah menghantar santau terhadapnya.
Untuk rekod, Shuk, pernah berdepan kes serupa dengan wanita sama sekitar Julai tahun lalu.
Bagaimanapun, saat kecurangan Shuk terbongkar, Rossa sendiri dikatakan pernah berbincang secara baik dengan wanita terbabit.
Shuk juga pernah membuat permohonan maaf secara terbuka atas kecurangan yang dilakukan dan mereka juga kembali berbaik tahun lalu.
Namun, pada Januari lalu rumah tangga Shuk yang ketika itu bertugas sebagai penyampai radio HotFM itu kembali bergolak selepas sekali lagi ditangkap curang oleh Rossa.
Hubungan pasangan itu kembali jernih selepas Shuk sekali lagi mengakui kesilapan diri, meminta maaf dan kembali melamar isteri persis menghantar rombongan peminangan yang disiarkan secara langsung menerusi Instagram. – K! ONLINE


Dua lokaliti di Kelantan, Sabah kena PKPD
Oleh SITI AMINAH MOHD YUSOF

5 Julai 2021, 7:27 pm
PETALING JAYA – Dua lagi lokaliti dikenakan Perintah Kawalan Pergerakan Diperketatkan (PKPD) masing-masing di Kampung Bagus, Pasir Mas, Kelantan dan Kampung Baru Batu 2, Tawau Sabah berkuat kuasa Rabu ini hingga 20 Julai depan.
Menteri Kanan (Keselamatan), Datuk Seri Ismail Sabri Yaakob berkata, Kementerian Kesihatan mendapati kes telah meningkat dalam tempoh singkat dengan kadar kebolehjangkitan yang tinggi di lokaliti berkenaan.
“Sehingga kini, KKM telah melakukan 47 ujian saringan dan 23 orang penduduk di Kampung Bagus telah disahkan positif dengan kadar positiviti 48.90 peratus.
“Manakala sembilan kes positif direkodkan daripada 14 ujian saringan yang dijalankan di Kampung Baru Batu 2,” katanya dalam kenyataan akhbar di sini hari ini.
Beliau turut mengumumkan pelanjutan PKPD di Penjara Sungai Udang kecuali kuarters penjara di Melaka; Kampung Ejuk, Kota Belud, Sabah; Kuarters Pekerja Balingian Power Generation, Mukah, Sarawak dan Kampung Warisan, Kota Kinabalu, Sabah pada 7 Julai hingga 20 Julai depan.
Dalam pada itu, PKPD di Kilang Sawit Cahaya Muda, Batang Padang, Perak; Blok 11, Kampung Titingan serta Batu 7 Jalan Tinagat di Tawau, Sabah tamat seperti dijadualkan esok.

Ismail berkata, PKPD di dua lokaliti di Bukit Dinding, Mukah, Sarawak iaitu Rumah Panjang Alat anak Mukan dan Kuarters Pekerja Mukah Palm Oil Mill yang dijadualkan tamat pada 13 Julai berakhir lebih awal esok.
“Setakat ini, KKM telah melakukan 278 ujian saringan dan 135 daripadanya disahkan positif Covid-19. KKM mengesahkan berlaku penurunan kes dan kluster adalah terkawal manakala semua kes positif telah menerima rawatan,” jelasnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pulau Pinang beralih ke Fasa 2 PPN
Oleh SITI AMINAH MOHD YUSOF

5 Julai 2021, 7:12 pm
PETALING JAYA – Pulau Pinang beralih ke Fasa 2 Pelan Pemulihan Negara (PPN) berkuat kuasa Rabu ini.
Menteri Kanan (Keselamatan), Datuk Seri Ismail Sabri Yaakob berkata, negeri tersebut telah mencapai tiga indikator utama iaitu purata jangkitan harian selama tujuh hari di bawah nilai ambang 12.2 kes per 100 ribu iaitu 9.5 kes per 100 ribu.
“Kadar penggunaan katil wad Unit Rawatan Rapi mencapai tahap sederhana dan penilaian respos kapasiti yang berada pada tahap memadai.
“Kadar vaksinasi lengkap dua dos ke atas populasi dewasa melebihi 10 peratus iaitu pada kadar 10.1 peratus,” katanya dalam kenyataan akhbar hari ini.
Dalam pada itu, operasi premis makanan bagi Fasa 1 dan Fasa 2 boleh beroperasi bermula pukul 6 pagi sehingga 10 malam seperti diumumkan sebelum ini.
Beliau berkata, bagi mengelakkan kekeliruan, hanya premis makanan di semua kawasan PKPD termasuk di mukim-mukim di negeri Selangor dan beberapa lokaliti tertentu di Kuala Lumpur sahaja yang beroperasi bermula 8 pagi hingga 8 malam.

“Selain itu, kerajaan membenarkan semua penduduk di kawasan PKPD untuk keluar bagi tujuan mendapatkan suntikan vaksin termasuk mereka yang ingin pulang ke kampung untuk membawa ahli keluarga mendapatkan suntikan vaksin sama ada di luar daerah atau negeri.
“Mereka hanya perlu menunjukkan janji temu MySejahtera dan mendapatkan kebenaran polis dan bagi tujuan pergerakan mendapatkan vaksin hanya maksimum tiga orang dibenarkan termasuk pemandu,” katanya.
Tambahnya, MKN turut memutuskan untuk membenarkan pejabat Kumpulan Wang Simpanan Pekerja (KWSP) di kawasan yang dilaksanakan PKPD untuk beroperasi bermula pukul 9 pagi hingga 1 tengah hari dengan kapasiti 60 peratus kehadiran pekerja bagi menguruskan penyaluran skim-skim bantuan kerajaan.
“Bagaimanapun, bagi pejabat KWSP yang kecil seperti di kawasan luar bandar, jumlah pekerja dibenarkan dengan kapasiti maksimum. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Beli barang kemas buat isteri guna wang mengemis
Oleh KOSMO!

5 Julai 2021, 7:00 pm
JAKARTA – Seorang lelaki tua terpaksa berdepan kesukaran membeli barang kemas buat isteri tercinta hanya kerana mahu membayarnya menggunakan wang tunai, lapor laman berita Tribune News, baru-baru ini.
Kehadiran Januri di dua kedai emas di daerah Ketanggungan, Jawa Tengah telah ditolak oleh pemilik kerana dia mahu membayar barang kemas menggunakan wang dikumpul dalam dua karung guni yang dipikulnya.
Dia bernasib baik apabila kedai ketiga iaitu Kedai Emas Rama menyambut kehadirannya dan melayan dia dengan baik.
Menurut pemilik kedai, Henky, Januri memikul dua karung guni berisi wang kertas bercampur syiling dan memberitahu mahu membeli barang kemas buat isterinya.
Pekerja kedai emas mengira wang yang diberi oleh Januri membeli seutas rantai dan gelang emas berharga RM1,867. – Instagram
“Dua karung guni itu berisi wang berjumlah 6.5 juta rupiah (RM1,867) dan kami menawarkan seutas rantai emas, sebentuk gelang tangan seberat 10 gram serta lapan gram yang memiliki nilai serupa.
“Pak cik itu sangat gembira kerana ada kedai yang menerima wangnya. Dia memberitahu bahawa dia seorang pengemis dan duit hasil mengemis disimpan untuk membeli hadiah buat isteri,” kata Rama.

Tambah Rama, kebanyakan kedai emas menolak kehadiran Januri kerana mereka lebih selesa membuat urusan jual beli secara online di musim pandemik. – Agensi


KBS umum 7 inisiatif Prihatin Belia dan Sukan
Oleh SUBKHI SUDARJI

5 Julai 2021, 7:01 pm
PUTRAJAYA – Kementerian Belia dan Sukan (KBS) mengumumkan tujuh Inisiatif Prihatin Belia dan Sukan yang memfokuskan agenda kepada penggiat industri sukan sebagai usaha tuntas serta penampan untuk membantu mereka yang terkesan akibat pandemik Covid-19.
Menterinya, Datuk Seri Reezal Merican Naina Merican berkata, peruntukan sebanyak RM18 juta disediakan di bawah Geran Prihatin Industri Sukan (GPIS) dan dijangka boleh memanfaatkan kira-kira 6,000 buah syarikat perniagaan berdaftar berkaitan industri sukan.
“GPIS disediakan khusus untuk manfaat pengusaha fasiliti sukan dan rekreasi komersial yang terjejas sebagaimana yang diumumkan dalam PEMULIH dengan bantuan RM3,000 secara one-off.
“Permohonan mendapatkan GPIS dibuka mulai hari ini dan boleh memohon melalui pautan gpis.kbs.gov.my,” katanya menerusi kenyataan hari ini.
Beliau berkata, inisiatif lagi juga melibatkan moratorium bagi pengiat sukan secara automatik dengan penyediaan surat pengesahan dan insentif sewaan dan operator perniagaan fasiliti sukan KBS.
Katanya, KBS akan memberikan insentif sewaan fasiliti sukan dan rekreasi seliaan pada kadar 50 peratus untuk tempoh enam bulan akan datang terpakai kepada fasiliti sukan dan rekreasi milik Majlis Sukan Negara (MSN), Jabatan Belia dan Sukan Negara (JBSN), Institut Pembangunan dan Kecemerlangan Kepimpinan (i-LEAD) dan Impact Integrated.

“Pengecualian sebanyak 50 peratus kadar sewaan selama enam bulan bermula dari tarikh PKP3.0 berkuat kuasa juga diberikan kepada operator perniagaan fasiliti.
“KBS juga telah memanjangkan cadangan pelaksanaan pengurangan bayaran lesen perniagaan kepada operator sukan untuk pertimbangan pihak Kementerian Wilayah Persekutuan (KWP), Kementerian Perumahan dan Kerajaan Tempatan (KPKT) serta semua Kerajaan negeri,” jelasnya.  – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ibu hamil perlu diutamakan terima vaksin – KKM
Oleh MOHD. HUSNI MOHD. NOOR

5 Julai 2021, 7:50 pm
PUTRAJAYA – Kementerian Kesihatan (KKM) mengeluarkan arahan kepada setiap Pengarah Kesihatan Negeri supaya mengutamakan pemberian vaksin Covid-19 kepada ibu hamil dalam Program Imunisasi Covid-19 Kebangsaan (PICK).
Perkara itu dinyatakan menerusi pekeliling terbaharu ditandatangani Ketua Pengarah Kesihatan, Tan Sri Dr. Noor Hisham Abdullah hari ini.
Arahan dan pelaksanaan pemberian vaksin kepada ibu hamil itu berkuat kuasa serta merta hari ini.
Mengikut surat pekeliling bertajuk Garis Panduan Pelaksanaan Pemberian Vaksin Covid-19 Kepada Ibu Hamil, arahan itu dikeluarkan kerana kajian menunjukkan ibu hamil mempunyai risiko lebih tinggi untuk mendapat jangkitan Covid-19 yang teruk.
Menurutnya, ibu hamil berdepan risiko jangkitan Covid-19 yang teruk sehingga memerlukan kemasukan ke unit rawatan rapi (ICU) dan bantuan pernafasan.
“Bagi meningkatkan kadar penerimaan vaksin Covid-19 dalam kalangan ibu hamil, pengenalpastian perlu dilakukan semasa lawatan rutin antenatal.

“Ibu mesti diberi penerangan dan ditawarkan vaksin Covid-19 seawal kehamilan. Janji temu akan diberi melalui aplikasi MySejahtera,” katanya.
Menurut pekeliling itu lagi, ibu hamil perlu diberi penerangan berkenaan maklumat terkini berkaitan kelebihan dan kesan vaksin kepada ibu dan janin sebelum ibu menandatangani Borang Persetujuan Suntikan Vaksin Covid-19.
Jelasnya lagi, suntikan vaksin Pfizer masih menjadi keutamaan untuk diberikan kepada ibu hamil dan pemberian vaksin jenis lain dibuat hanya jika wujud masalah logistik dan pelaksanaan.
Dos pertama vaksin Covid-19 juga boleh diberikan seawal 14 minggu dan diikuti dos kedua mengikut jangka masa yang ditetapkan dan kedua-dua dos sebaik-baiknya dilengkapkan sebelum ibu memasuki trimester ketiga. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Banjir kilat : Bomba selamatkan 10 wanita, 9 kanak-kanak
Oleh DIYANATUL ATIQAH ZAKARYA

5 Julai 2021, 6:12 pm
MELAKA – Pasukan bomba menyelamatkan seramai 10 wanita dan sembilan kanak-kanak yang terjejas dalam kejadian banjir kilat di Kampung Sungai Putat, Batu Berendam, di sini, hari ini.
Ketua Balai Bomba dan Penyelamat (BBP) Ayer Keroh, Penolong Penguasa Bomba Mohamad Hamdan Sudin berkata, pihaknya menerima panggilan pada pukul 12.14 petang tadi.
Katanya, sepasukan 12 pegawai dan anggota bersama-sama sebuah jentera, dua buah bot serta lori angkut dikejarkan ke lokasi.
“Pasukan bomba tiba di lokasi pada pukul 12.26 petang dan mendapati berlaku limpahan air dari kawasangan takungan sehingga menyebabkan beberapa buah rumah dinaiki banjir.
“Kerja-kerja penyelamatan mangsa dilakukan dan kita telah mengeluarkan seramai 10 wanita dan sembilan kanak-kanak daripada kawasan tersebut,” katanya ketika dihubungi di sini, hari ini.
Mengulas lanjut, beliau berkata, pusat pemindahan sementara (PPS) bagaimanapun tidak dibuka dan kesemua mangsa hanya dipindahkan ke kawasan selamat berdekatan.

“Kejadian ini merupakan banjir kilat dan kebiasannya air akan mulai surut selepas beberapa jam, jadi tiada PPS yang dibuka hari ini.
“Mereka yang terjejas akan dibenarkan pulang ke rumah sebaik sahaja air surut dan selamat,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Cilik lagi tapi impian besar untuk julang Malaysia
Oleh MUHAMMAD ZUHAILY BADLISHAH

5 Julai 2021, 6:15 pm
PELUNCUR ais cilik negara, Oh Wei Xuan mahu menjadikan atlet-atlet yang beraksi pada Sukan Olimpik 2020 di Tokyo, Jepun bermula 23 Julai ini sebagai sumber inspirasi untuk dia menempa kejayaan dalam kariernya.
Walaupun baru berusia 12 tahun tetapi ia tidak menghalang Wei Xuan untuk menanam impian bergelar atlet Malaysia pertama beraksi untuk dua temasya Sukan Olimpik berbeza iaitu Musim Panas dan Musim Sejuk pada masa depan.
Begitupun, keutamaannya lebih kepada layak ke Sukan Olimpik Musim Sejuk dalam acara kegemarannya iaitu luncur ais dan mengikut jejak langkah jurulatihnya, Julian Yee yang beraksi pada edisi 2018 di Pyeongchang, Korea Selatan.
“Saya tidak sabar melihat atlet-atlet negara beraksi di Tokyo nanti. Saya bangga melihat mereka dan sudah tentu mahu nama saya pula menjadi kebanggaan Malaysia apabila layak ke Olimpik nanti.
“Selain luncur ais, saya juga menyukai sukan gimnastik. Saya mahu beraksi pada kedua-dua Sukan Olimpik tetapi saya merasakan peluang dalam luncur ais lebih tinggi kerana menceburi sukan ini sejak berumur tujuh tahun,” katanya.
MEI XUAN mengakui tidak sabar untuk menyaksikan atlet-atlet kebangsaan beraksi di Tokyo dan berbangga dengan mereka yang bersaing pada Sukan Olimpik 2020.
Bagaimanapun, atlet dari Puchong, Selangor itu sedar perjalanannya masih panjang dengan sasaran paling relevan buat masa sekarang adalah layak ke Sukan Remaja Olimpik Musim Sejuk 2024 di Gangwon, Korea Selatan.

Lebih menarik, Wei Xuan yakin dia mampu menaiki podium dengan sekurang-kurangnya memenangi pingat gangsa dalam acara luncur ais pada temasya tiga tahun depan itu.
“Saya sasar beraksi pada Sukan Remaja Olimpik Musim Sejuk apabila berusia 15 tahun iaitu tiga tahun lagi. Saya positif mampu naik podium tetapi saya mahu cuba melayakkan diri terlebih dahulu,” jelasnya.
Wei Xuan sedang giat berlatih dan menanti peluang untuk ‘terbang’ ke luar negara bersama ibunya, Tsuyi untuk menyertai pelbagai kejohanan sebagai persediaan untuk mencapai matlamat layak ke Sukan Remaja Olimpik Musim Sejuk 2024. – K! ONLINE


Enam tahun bercinta, Blake Shelton kahwini Gwen Stefani
Oleh MOHAMMAD SHAHEMY AZMI

5 Julai 2021, 6:52 pm
LOS ANGELES – Selepas hampir enam tahun menjalin hubungan cinta, pasangan penyanyi popular Gwen Stefani dan Blake Shelton akhirnya berkahwin dalam satu majlis yang diadakan secara sederhana pada Sabtu lalu.
Menurut laporan HollywoodLife, pasangan itu melangsungkan majlis perkahwinan di sebuah rumah ladang milik Shelton yang terletak di Oklahoma, Amerika Syarikat.
Bagi melangsungkan majlis tersebut, Shelton turut membina sebuah gereja khas di kawasan perkarangan kediaman mewah miliknya itu.
Menurut laporan media tempatan, tetamu yang menghadiri majlis perkahwinan pasangan selebriti itu dilihat memakai pakaian serba putih, termasuklah warna dekorasi yang dipilih pengantin.
Bagaimanapun, majlis yang diadakan secara tertutup dan sederhana itu hanya dihadiri keluarga dan kenalan rapat kedua-dua belah pihak pengantin sahaja.
Sekadar info, perkahwinan tersebut adalah yang ketiga untuk Shelton dan yang kedua buat Stefani.

Terdahulu, pelantun lagu Forever Country itu pernah berkahwin dengan seorang wanita yang juga rakannya ketika di sekolah menengah iaitu Kaynette Williams pada 2003 namun bercerai tiga tahun kemudian.
Shelton kemudiannya berkahwin untuk kali kedua dengan penyanyi, Marinda Lambert pada 2011 sebelum berpisah pada 2015.
Stefani pula sebelum ini pernah berkahwin dengan pemuzik, Gavin Rossdale pada 2002 dan bercerai empat tahun kemudian.
Shelton dan Stefani mula mesra sebagai pasangan kekasih sejak 2015 sewaktu mereka terlibat dalam program realiti The Voice. -K! ONLINE


Perkahwinan adik beradik sebapa dipisahkan mahkamah
Oleh SITI AMINAH MOHD YUSOF

5 Julai 2021, 6:44 pm
PETALING JAYA – Kes seorang wanita yang dilaporkan berkahwin dengan abangnya telah selesai selepas ikatan pernikahan itu difaraq atau dipisahkan oleh pihak mahkamah.
Peguam Syarie dan Konsultan Perundangan Islam, Fahmi Ramli berkata, perkahwinan tersebut disebut nikah fasid iaitu pernikahan yang tidak memenuhi syarat-syarat sah bernikah mengikut hukum syarak.
Fahmi
Berita berkaitan: Kahwini abang kandung angkara bapa nikah rahsia
“Tambahan pula ibu mertua wanita tersebut sudah melakukan pengesahan nikah. Manakala mahkamah telah mengesahkan nikah tersebut dan suami wanita itu merupakan anak lelaki yang sah kepada bapa bersama ibu mertuanya.
“Kes ini sebenarnya berlaku sekitar 2017 atau 2018. Seingat saya prosesnya agak cepat hanya melibatkan empat sesi mahkamah termasuk ketika tarikh sebutan kes, perbicaraan, hujah dan keputusan,” katanya ketika dihubungi Kosmo! hari ini.
Tambahnya, pemfailan cerai yang biasa atau lafaz talak tidak terpakai kepada pasangan berkenaan kerana pada asasnya pernikahan mereka tidak sah.

“Tetapi anak hasil perkahwinan berkenaan masih boleh kekal berbin atau berbintikan bapanya kerana status anak itu disebut sebagai anak persetubuhan syubhah memandangkan ibu bapanya tidak tahu mereka adalah adik beradik sewaktu bernikah.
“Namun, seandainya ibu bapa ini tetap berkahwin juga walaupun tahu mereka adik beradik, mereka dianggap berzina dan anak itu tidak boleh dinasabkan kepada bapa berkenaan,” jelasnya.
Semalam, hantaran beliau mengenai kisah seorang wanita berkahwin dengan abangnya apabila bapa mereka bernikah secara rahsia di Thailand tular di laman Facebook dan dikongsi lebih 2,000 kali. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Graduan dari England nekad buka kafe tauhu bergedil
Oleh KHAIRIYAH HANAFI

5 Julai 2021, 6:09 pm
MELIHAT perkataan The Jenab Cafe pada papan tanda yang tergantung di atas sebuah kafe di Kubang Buaya, Kuantan, Pahang, pasti ramai yang teruja apabila mengetahui premis tersebut dimiliki oleh seorang anak muda berusia 27 tahun.
Lebih-lebih lagi apabila kafe milik Nor Hafizhatul Haq Mohd. Ruslan itu menjadi buah mulut orang ramai kerana dikatakan menghidangkan tauhu bergedil paling sedap di negeri tersebut.
Biarpun sebelum ini graduan jurusan Ijazah Sarjana Muda Architectural Technology and Practice dari Universiti Derby, England itu pernah dihujani sindiran daripada orang sekeliling kerana memilih untuk menjual tauhu bergedil berbanding bekerja dalam jurusan yang diambil sewaktu belajar, namun beliau berjaya membuktikan jalan yang dipilih itu tepat selepas kejayaannya membuka sebuah kafe.
“Sekembalinya di tanah air, saya bekerja di dalam bidang berkaitan tetapi ia hanya mampu bertahan selama dua bulan sahaja kerana pada waktu itu saya tidak seronok melakukan pekerjaan tersebut.
“Tambahan lagi saya perlu berjauhan dengan keluarga buat kali kedua.
“Apabila fikiran saya tidak tenang saya rasa tidak ikhlas melakukan pekerjaan tersebut dan saya fikir ia akan mengecewakan majikan kerana tidak dapat memberikan yang terbaik untuk syarikat,” katanya.

TAUHU bergedil Nor Hafizhatul Haq mendapat sambutan dalam kalangan pembeli.
Menurut anak keempat daripada enam orang adik-beradik itu, situasi tersebut membuatkan dirinya mengambil keputusan untuk pulang ke rumah keluarga di Kuantan.
Bermula dari saat itu, wanita yang mesra disapa Jenab ini melakukan pelbagai usaha untuk mencari pekerjaan sebelum dia akhirnya mengambil keputusan untuk menjual tauhu begedil secara kecil-kecilan di rumah.
“Saya memang suka memasak dan banyak mendapat tunjuk ajar daripada ibu dan kakak. Ketika melanjutkan pengajian di rantau orang dahulu, saya gemar memasak sehingga rakan-rakan menggelarkan saya sebagai diplomat tidak berbayar.
“Ini kerana, saya suka memasak dalam kuantiti yang banyak dan memberikannya kepada rakan-rakan antarabangsa termasuk pensyarah di fakulti. Secara tidak langsung saya telah memperkenalkan masakan dan budaya rakyat Malaysia kepada mereka.
“Mereka juga mengibaratkan saya sebagai seorang ‘ibu’ tatkala musim perayaan tiba. Sebagai contoh apabila kami menyambut Aidilfitri, Tahun Baru Cina dan lain-lain di perantauan, saya akan pastikan kawan-kawan satu negara dapat menikmati makanan yang sama ketika mereka berada di Malaysia,” ceritanya.
Bermula dengan hanya membuat penghantaran menggunakan motosikal secara Cash on Delivery kepada pelanggan, Jenab menukar berjaya kenderaan penghantaran kepada kereta selepas tempahan diterima semakin bertambah.
“Bermula dengan 3 kilogram (kg) ubi kentang sehari sehingga 130 kg kentang digunakan untuk membuat tauhu bergedil.
“Saya upgrade cara kupas kentangdaripada cara manual kepada menggunakan mesin pengupas. Kaedah mengadun juga ditambah baik menggunakan mesin,” ujarnya lanjut.
Biarpun begitu, Jenab akui tidak lepas daripada menerima sindiran sinis daripada orang sekeliling.
“Mak bapak hantar belajar jauhjauh, balik Malaysia buat tauhu begedil je?. Itulah antara sindiran yang orangberikan.
“Tipulah kalau tidak patah semangat tetapi semakin lama, saya belajar yang saya perlu tutup telinga dan kurangkan bercakap apabila sesuatu yang negatif datang.
“Saya teringat pesanan seorang kawan iaitu kenapa perlu sibuk memikirkan kata-kata orang jika ia langsung tidak akan mengubah hidup kita walaupun sedikit,” katanya.
Tambahnya, setiap kali berasa sedih, dia akan baca kisah-kisah pengasas dan pemilik Syarikat Ramly Burger, Datuk Ramly Mokni untuk menyuntik semangat dan inspirasi bagi memperoleh kejayaan lebih gemilang suatu hari nanti.
“Mencabar juga memulakan perniagaan. Saya memang tidak beritahu sesiapa untuk membuka kedai makan, kecuali suami dan dua sahabat baik. Merekalah yang banyak membantu saya untuk memulakan perniagaan.
“Modal pula saya dapat daripada hasil simpanan saya berniaga tauhu begedil selama dua tahun.
“Apa-apa pun, kita perlu percaya pada diri sendiri dan yakin bahawa setiap langkah yang kita buat pasti merungkai satu persatu jawapan yang kita perlukan.
“Masa depan kita masih menjadi rahsia, terokailah walaupun destinasinya mungkin bukan seperti yang kita inginkan,” katanya menutup bicara.


PPV PIKAS di Senawang mula operasi 19 Julai
Oleh NOR SHAFAWATI YUP

5 Julai 2021, 6:07 pm
SEREMBAN – Sebuah lagi Pusat Pemberian Vaksin (PPV) Program Imunisasi Industri Covid-19 Kerjasama Awam Swasta (PIKAS) akan dibuka di Pusat Perniagaan D’Cattleya, Senawang pada 19 Julai depan.
Pengerusi Jawatankuasa Bertindak Pelaburan, Perindustrian, Keusahawanan, Pendidikan Dan Modal Insan negeri, Datuk Dr. Mohamad Rafie Ab. Malek berkata, PPV tersebut mampu menampung sebanyak 1,200 hingga 1,500 dos suntikan sehari kepada pekerja industri apabila beroperasi kelak.
“Ketika ini sebuah PPV di bawah PIKAS telah memulakan operasi di PPV D’Tempat Country Club, Sendayan dan kemudiannya sebuah lagi akan dibuka D’Cattleya, Senawang.
“Apabila ia dibuka kelak, ia akan lebih menfokuskan pemberian vaksin kepada pekerja-pekerja kilang di sekitar kawasan Senawang,” katanya ketika ditemui selepas mengadakan lawatan di PPV Kompleks Belia dan Sukan, Paroi yang mula beroperasi hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Spekulasi UMNO keluar PN
Oleh MOHD RASDAN AHMAD

5 Julai 2021, 6:56 pm
PETALING JAYA – Spekulasi kedudukan UMNO dalam kerajaan Perikatan Nasional (PN) bakal diputuskan dalam masa terdekat apabila ahli Majlis Tertingggi (MT) parti tersebut adakan perbincangan mereka hari ini.
Menurut sumber terdekat, perbincangan MT yang diadakan di ibu pejabat parti tersebut di Pusat Dagangan Dunia Putra (PWTC) itu ketika ini antara lain membincangkan mengenai sidang khas Parlimen dan juga kedudukan UMNO sama ada kekal ataupun keluar dari kerajaan pimpinan Tan Sri Muhyiddin Yassin.
“Beberapa MT telah kelihatan hadir ke PWTC petang ini, Naib Presiden, Datuk Seri Ismail Sabri Yaakob juga kelihatan,” jelas sumber tersebut.
Terdahulu hari ini, kerajaan telah menetapkan tarikh sidang Dewan Rakyat dan Dewan Negara selama lima hari bermula 26 hingga 29 Julai nanti.
Berita lanjut bakal menyusul. – K! ONLINE.
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sisa kimia dibuang secara sengaja, bukan kebocoran
Oleh KHAIRUL MOHD. ALI

5 Julai 2021, 6:17 pm
ISKANDAR PUTERI – Pemeriksaan terhadap kejadian bahan kimia yang memasuki Sungai Sengkang dan Sungai Skudai sehingga menyebabkan berlakunya pencemaran sungai semalam dipercayai dilakukan secara sengaja.
Pengerusi Jawatankuasa Kesihatan dan Alam Sekitar Johor, R. Vidyananthan berkata, kesimpulan itu dibuat berdasarkan pemeriksaan dijalankan pihak Jabatan Alam Sekitar (JAS) negeri.
“Hasil pemantauan mendapati 116 tong IBC serta tiada yang pecah dan tumpahan bahan kimia itu berkemungkinan disebabkan telah dibuang dengan sengaja oleh individu tidak bertanggungjawab.
“Penelitian itu berdasarkan kepada analisis sebaran dan aliran bahan kimia di kawasan tersebut,” katanya dalam satu kenyataan, di sini hari ini.
Semalam, Komander Operasi dari Balai Bomba dan Penyelamat (BBP) Kulai, Pegawai Bomba Tinggi II Bakhtiar Selamat melaporkan berlakunya tumpahan bahan kimia di sungai berkenaan sehingga menyebabkan beberapa penduduk setempat mengalami gejala mual, muntah dan pening kepala.
Bakhtiar dilaporkan berkata, siasatan mendapati terdapat tumpahan bahan kimia di lokasi melibatkan Methyltriocdylam Monium Chloride, Hydrogen Peroxide Solution dan N-Methyl Cyclohexylamine.

Tambah Vidyananthan, tumpahan cecair tersebut adalah berwarna kehitaman dan mempunyai bau yang kurang menyenangkan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Program PRIHATIN Kasih dilancar di lapan negeri Ogos ini
Oleh NOR IDAYU BOSRO

5 Julai 2021, 6:51 pm
PUTRAJAYA – Kementerian Kewangan memaklumkan projek perintis Program PRIHATIN Kasih di bawah pakej PEMERKASA akan dilancarkan di lapan negeri pada bulan Ogos depan berikutan maklum balas positif yang diterima oleh penerima.
Kementerian Kewangan dalam satu kenyataan berkata, bagi bulan Ogos, projek itu akan dilancarkan di Kelantan, Johor, Pulau Pinang, Kedah, Perlis, Perak, Melaka dan Terengganu.
Katanya, empat lagi negeri iaitu  Negeri Sembilan, Pahang, Sabah dan Sarawak selain di Wilayah Persekutuan Putrajaya dan Labuan pula akan dilancarkan antara bulan September hingga Oktober depan.
“Fasa pertama program ini telahpun dilaksanakan di Selangor dan Kuala Lumpur pada 1 Julai lalu berikutan pelaksanaan Perintah Kawalan Pergerakan Diperketatkan (PKPD).
“Program bantuan barangan dapur ini disalurkan secara tanpa melalui penggunaan MyKad dan akan memanfaatkan 300,000 isi rumah di bandar-bandar utama di seluruh negara,” katanya dalam satu kenyataan di sini hari ini.
Kementerian Kewangan berkata, keluarga yang menerima PRIHATIN Kasih dipilih daripada keluarga miskin bandar dengan mengambil kira  pangkalan data dari Jabatan Kebajikan Masyarakat dan e-Kasih yang seterusnya disemak silang dengan pengkalan data Bantuan Prihatin Rakyat.

Menurut kementerian itu, PRIHATIN Kasih melibatkan bantuan bulanan sebanyak RM100 untuk tiga bulan yang boleh digunakan untuk pembelian barangan makanan asas seperti makanan dalam tin, susu bayi, beras, minyak masak, telur, dan sebagainya berdasarkan pilihan isi rumah.
“Program PRIHATIN Kasih ini melibatkan lebih daripada 300 rantaian pasar raya dan kedai di seluruh negara termasuk Mydin, Giant, Econsave, The Store, Pacific, Milimewa, 99 Speedmart, Lotus Stores (Tesco) serta kedai-kedai runcit,” katanya.
Kenyataan itu berkata, penerima PRIHATIN Kasih yang layak akan menerima SMS dari MyKasih untuk mengesahkan status mereka sebagai penerima manfaat di bawah program ini.
“Mereka turut menerima tarikh dan masa untuk sesi taklimat orientasi di kedai runcit yang terdekat,” katanya.
PRIHATIN Kasih dengan peruntukan RM100 juta ini telah diumumkan sebagai salah satu langkah pakej PEMERKASA bagi membantu kos sara hidup bagi golongan miskin bandar.
Maklumat lanjut boleh didapati di http://www.mykasih.com.my/site/prihatin-kasih/ -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua maut ketika berlumba
Oleh IVAN AMIRUL

5 Julai 2021, 6:03 pm
TAWAU – Dua remaja lelaki maut selepas motosikal yang ditunggang dipercayai terbabit aktiviti lumba haram bertembung dalam kemalangan di Landasan Lapangan Terbang Lama Tawau semalam.
Mangsa, Rendy Salombe,15, dan Mohamad Ekhsan, 16, disahkan meninggal dunia di lokasi kemalangan dalam kejadian kira-kira pukul 5.30 petang itu.
Ketua Polis Daerah Tawau, Asisten Komisioner Peter Umbuas berkata, siasatan awal mendapati motosikal ditunggangi kedua-dua mangsa bertembung sesama sendiri dari arah bertentangan.
“Semua mangsa juga dipercayai tidak memiliki lesen memandu motosikal selain tanpa memakai topi keledar.
“Kedua-dua mangsa turut disyaki terbabit dalam aktiviti lumba haram di lokasi terbabit ketika kejadian berlaku,” katanya pada dalam satu kenyataan di sini hari ini.
Mengulas lanjut, Peter berkata, pihak juga kini sedang mengesan pemilik sebenar semua motosikal digunakan ekoran alamat pemilik berdaftar membabitkan daerah Semporna.

Peter berkata, ujian saringan Covid-19 juga mengesahkan salah seorang mangsa positif Covid-19. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Orang ramai pertikai wakil rakyat berada di Raub
Oleh AHMAD SHAHERMAN SHAMSURI

5 Julai 2021, 5:21 pm
PETALING JAYA – Orang ramai mempertikaikan bagaimana seorang pemimpin pembangkang di Lembah Klang berjaya merentas negeri walaupun ketika ini hampir seluruh kawasan dikenakan Perintah Kawalan Pergerakan Diperketatkan (PKPD).
Ia susulan satu klip video di laman Facebook yang dikongsi seorang pengguna dikenali sebagai Fadzli Kamal, yang memaparkan pemimpin pembangkang itu berada di pekarangan Mahkamah Raub, Pahang pagi tadi.
Klip video berdurasi dua minit 12 saat itu memaparkan pemimpin itu hadir memberi sokongan kepada 18 pekebun durian musang king yang dibawa ke Mahkamah Raub untuk mendapat perintah tahanan reman hari ini.
Kesemua pekebun itu ditahan semalam selepas melakukan beberapa provokasi terhadap kakitangan Jabatan Perhutanan Negeri Pahang (JPNP) ketika operasi penguatkuasaan di Hutan Simpan Kekal (HSK) Batu Talam, Raub.
Pelbagai reaksi yang diluahkan orang ramai pada ruangan komen hantaran yang dikongsi di laman Facebook itu yang rata-rata tidak berpuas hati dengan tindakan Ahli Dewan Undangan Negeri (ADUN) di Selangor yang merentas negeri ketika negeri itu sedang dikenakan PKPD.
“Macam mana dia boleh lepas rentas negeri, duduk Lembah Klang bukan kawasan dia pun. Rakyat biasa merayu macam mana pun kalau tak ada kecemasan tak boleh rentas.

“Aku harap pihak polis ambik tindakan, dah la provok polis lagi, kurang ajar betul,” tulis Mawi Satu.
Pada masa sama, orang ramai turut mengecam tindakan pemimpin tersebut yang kelihatan cuba mencetuskan provokasi serta menghalang seorang pegawai polis untuk menjalankan tugasnya.
“Menganggu penjawat awam menjalankan tugas, minta pihak berkenaan ambil tindakan dan bertegas dalam perkara ini,” kata Fs Ag.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wanita 24 tahun ikhlas mencintai lelaki 68 tahun
Oleh KOSMO!

5 Julai 2021, 5:00 pm
CHARLOTTESVILLE, VIRGINIA – Seorang wanita berusia 24 tahun mendedahkan bahawa dia sering digelar pisau cukur kerana menjalin hubungan cinta dengan lelaki 44 tahun lebih tua daripadanya, lapor akhbar The Sun semalam.
Conni Cotten yang bertunang dengan Herb Dickerson, 68, berkata, meskipun dia dipandang serong oleh masyarakat sekeliling, dia tidak mempedulikan pandangan negatif mereka kerana ikhlas menyayangi Dickerson.
“Orang di sekeliling terkejut apabila mengetahui mengenai hubungan kami. Komen yang sering saya terima adalah saya hanya ingin mengikis hartanya dan Dickerson hanya mahukan hubungan seks daripada saya.
“Bukan itu sahaja, keluarga saya juga pada awalnya turut tidak bersetuju dengan hubungan kami kerana bimbang akan keselamatan saya.
“Bagaimanapun, mereka akhirnya menerima seadanya selepas melihat Dickerson dapat membuatkan saya bahagia dan mula mempercayai serta menganggap lelaki itu seperti ahli keluarga sendiri,” katanya.
Menceritakan kisah cintanya dengan lelaki itu, Cotten berkata, mereka bertemu buat kali pertama ketika menjadi sukarelawan di sebuah pusat perlindungan gelandangan iaitu tempat Dickerson bekerja.

“Ketika kami berjumpa buat kali pertama, saya terus tertarik kepadanya dan kami berdua menjadi mesra dengan pantas.
“Saya mula menggodanya dan dia amat terkejut. Kami kemudiannya sering menghabiskan masa bersama dan semuanya berlaku dengan pantas,” ujarnya.
Dalam pada itu, Dickerson berkata, keluarganya pada awalnya menganggap Cotten terlalu muda untuknya, namun mereka akhirnya dapat merestui hubungan tersebut.
“Dia mempunyai tenaga yang amat berbeza berbanding wanita sebaya saya. Dia seorang yang mudah didampingi,” ujarnya. – AGENSI


Finas tidak telus isu tawaran DKD?
Oleh MOHD RASDAN AHMAD

5 Julai 2021, 5:19 pm
PETALING JAYA – Pengumuman senarai syarikat yang berjaya mendapat surat tawaran Dana Kandungan Digital (DKD) oleh Perbadanan Kemajuan Filem Nasional (Finas) baru-baru didakwa tidak telus dan mempunyai agenda tersendiri.
Dakwaan tersebut disuarakan oleh penerbit serta pengarah, Asri Alias yang menyifatkan kualiti serta kejayaan industri kreatif tanah air akan terus berada pada tahap sama sekiranya keadaan seperti ini masih lagi berlaku.
“Bila keadaan ini nak berakhir, saya kecewa dengan proses pemilihan yang dilakukan Finas, ramai yang bersengkang mata untuk menyiapkan treatment, skrip serta dokumen yang diperlukan untuk memohon dana DKD.
“Saya sendiri telah hantar satu permohonan terhadap skrip yang pernah memenangi pertandingan skrip terbaik anjuran Finas sebelum ini. Malangnya syarikat produksi saya langsung tidak dipanggil untuk proses ‘pitching’,” jelasnya kepada Kosmo! hari ini.
Terdahulu, Finas telah menyenaraikan 81 syarikat produksi sebagai penerima DKD dengan jumlah dana sebanyak RM46.99 juta merangkumi kategori Dana Filem Cereka, Dana Dokumentari, Dana Pemasaran serta Dana Program TV/OT telah dibuka pada tahun lalu.
Tambah Asri, bagi mengetahui punca syarikatnya tidak terpilih, Asri pernah menyuarakan persoalan tersebut kepada Pengerusi FINAS sendiri, Zakaria Abdul Hamid sewaktu bertemu dengannya dalam satu majlis sebelum ini.

Katanya, dia telah dimaklumkan bahawa punca kegagalan syarikat produksinya tersenarai dalam sesi permohonan dana DKD itu adalah disebabkan, syarikat miliknya itu tidak memiliki sebarang pengalaman dalam penghasilan filem.
“Saya terkejut mendengar kenyataan beliau itu. Benar, syarikat produksi saya tidak pernah menghasilkan apa-apa filem. Tapi kami bukanlah sebuah syarikat produksi baharu.
“Sebaliknya, syarikat produksi kami ini telah menghasilkan bermacam siri dokumentari dan drama televisyen sejak ditubuhkan pada tahun 2013,” katanya.
Untuk rekod, borang syarat kelayakan serta kriteria permohonan dana berkenaan tidak meletakkan satu klausa yang mengatakan pemohonan dana DKD itu hanya dibuka kepada mereka yang berpengalaman serta pernah menerbitkan filem.
“Saya akan lakukan tindakan selanjutnya bagi mendedah serta menghalang perkara seperti ini dari terus berlaku,” ujarnya. -K! ONLINE.


PDRM periksa 202,591 premis menerusi Ops Patuh
Oleh EDDY AQMAL MOHAMED HAMIDI

5 Julai 2021, 4:43 pm
PETALING JAYA – Polis Diraja Malaysia (PDRM) memaklumkan telah melakukan sebanyak 202,591 pemeriksaan ke atas premis-premis di seluruh negara menerusi Ops Patuh PDRM yang bermula pada 25 Jun lalu sehingga semalam.
Ketua Polis Negara, Datuk Seri Acryl Sani Abdullah Sani berkata, pemeriksaan tersebut telah dilakukan oleh 5,366 pasukan pemeriksaan PDRM bersama agensi lain dengan kekuatan seramai 23,855 anggota serta pegawai.
“Menerusi Ops Patuh PDRM, sebanyak 25,651 buah kilang; 6,258 tapak pembinaan; 1,053 asrama penempatan pekerja dan 169,629 premis perniagaan telah diperiksa.
“Susulan pemeriksaan itu, sebanyak 1,919 kompaun telah dikeluarkan kepada premis yang didapati gagal mematuhi prosedur operasi standard (SOP) Perintah Kawalan Pergerakan (PKP) manakala sebanyak 250 buah premis turut diarahkan tutup,” katanya menerusi satu kenyataan hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


79 kematian setiap hari akibat Covid-19
Oleh KOSMO!

5 Julai 2021, 5:58 pm
Oleh PETAH WAZZAN ISKANDAR
PUTRAJAYA – Kementerian Kesihatan (KKM) mendedahkan jangkitan Covid-19 melibatkan komuniti di negara ini berada pada paras 4 dan secara purata sebanyak 79 kematian setiap hari.
Menteri Kesihatan, Datuk Seri Dr. Adham Baba berkata, ia berdasarkan rekod bagi minggu epidemiologi (ME) ke-26 iaitu antara 27 Jun hingga 3 Julai lalu.
“Peningkatan jangkitan dalam komuniti dicatatkan sepanjang tempoh 10 minggu lalu sejak ME ke-16 sebelum paras 4 pada penghujung ME ke-26 yang berdasarkan dua petunjuk iaitu kes dan kadar kemasukan ke hospital.
“Bagi paras 0, tiada kes atau kes import; paras 1(kurang tiga kes bagi setiap 100,000 populasi), paras 2 (tiga hingga kurang tujuh kes bagi setiap 100,000 populasi), paras 3 (tujuh hingga kurang 21 kes bagi setiap 100,000 populasi) manakala paras 4 (21 kes ke atas bagi setiap 100,000 populasi),” katanya.
Beliau berkata demikian dalam sidang akhbar perkembangan Program Imunisasi Covid-19 Kebangsaan (PICK) bersama Menteri Penyelaras PICK merangkap Menteri Sains, Teknologi dan Inovasi, Khairy Jamaluddin Abu Bakar secara maya, hari ini.

Adham berkata, pihaknya merekodkan peningkatan 3.1 peratus pada tempoh sama bagi pesakit unit rawatan rapi (ICU) iaitu 892 kes.
“Bagi kes melibatkan alat bantuan pernafasan pula, ia juga mencatatkan peningkatan sebanyak 1.6 peratus dengan purata 448 kes.
“Melihat kepada ME ke-26, seramai 443 pesakit memerlukan alat bantuan mesin pernafasan,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Isu diskriminasi vaksin AstraZeneca akan dibincangkan
Oleh MOHD. HUSNI MOHD. NOOR

5 Julai 2021, 5:26 pm
PUTRAJAYA – Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar akan berbincang dengan Duta Kesatuan Eropah (EU) ke Malaysia, Michalis Rokas berhubung isu diskriminasi vaksin AstraZeneca.
Beliau yang juga Menteri Sains, Teknologi dan Inovasi pada sidang akhbar mingguan Badan Bertindak Imunisasi Covid-19 (CITF) hari ini berkata, pihaknya akan berbuat demikian bagi mendapatkan penjelasan terperinci mengenai perkara itu.
“Tiada alasan untuk Agensi Perubatan Eropah (EMA) untuk mendiskriminasikan vaksin AstraZeneca biarpun ia dikeluarkan daripada fasiliti yang berbeza.
“Saya ingin menjelaskan bahawa semua fasiliti yang mengilangkan vaksin itu menggunakan formulasi sama malah, semua fasiliti ini mengamalkan Amalan Pengilangan Baik (GMP),” katanya.
Justeru, katanya, tiada alasan untuk EU mendiskriminasikan antara satu fasiliti AstraZeneca-Oxford dengan fasiliti yang lain.
Sebelum ini, Agensi Perubatan Eropah (EMA) tidak mengiktiraf vaksin keluaran AstraZeneca-Oxford yang dikilangkan di Korea Selatan, Thailand dan Jepun.

Malaysia adalah antara negara yang menggunakan vaksin AstraZeneca daripada pengeluar SK Bioscience Korea Selatan dan Siam Bioscience Thailand. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Fenomena baharu sup ikan durian
Oleh KOSMO!

5 Julai 2021, 6:02 pm
SINGAPURA – Seorang penjaja makanan di Singapura memperkenalkan satu hidangan istimewa menggunakan durian iaitu sup ikan durian berharga S$12 (RM37), lapor portal mothership.sg, baru-baru ini.
Derrick Ng, 40, sudah menjual hidangan sup ikan sejak tahun 2012 namun mula bereksperimentasi dengan gabungan rasa durian selepas ada pelanggan memberitahu raja buah itu boleh meningkatkan tahap kesihatan seseorang.
Menurut Ng, dia membuat penyelidikan lanjut menerusi online untuk menemui kajian yang mengatakan durian adalah padat dengan nutrien dan serat yang bagus untuk manusia.
Oleh sebab itu, dia membuat keputusan berani untuk menambahkan isi buah durian sebagai ramuan istimewa dalam sup ikannya.
“Saya meletakkan isi durian ke dalam sup ikan panas dan siap dihidangkan kepada pelanggan.
“Saya mendapat bekalan durian dari sebuah ladang di Malaysia,” ujarnya.

Tambah Ng, dia menerima reaksi berbeza daripada pelanggan tentang kombinasi dua makanan itu dengan kebanyakannya mengatakan ia enak untuk dinikmati.
Ketika sajian itu diperkenalkan pada 1 Julai lalu, ia habis dijual dalam masa satu jam setengah selepas gerai dibuka sekitar pukul 8.30 pagi. – Agensi


Sekolah cadang peraturan pelajar wajib senyum
Oleh KOSMO!

5 Julai 2021, 6:00 pm
LONDON – Ibu bapa para pelajar sebuah sekolah di Britain menyelar tindakan pengetua sekolah tersebut melaksanakan pelbagai peraturan baharu termasuk murid dikehendaki sentiasa senyum dan meminta kebenaran untuk mengutip pen, lapor akhbar The Sun semalam.
Peraturan yang disifatkan seperti ‘kem penjara’ itu bakal dilaksanakan oleh pengetua baharu Kolej John Ferneley di Leicestershire, Natalie Teece untuk sesi persekolahan bermula September ini.
Antara peraturan lain yang digariskan adalah pelajar perlu memberi respons kepada arahan menggunakan wisel yang diberikan oleh guru serta dilarang menggunakan tandas ketika sesi pembelajaran.
Selain itu, murid perlu duduk dalam keadaan menegak di dalam bilik darjah, sentiasa memanggil guru ‘Tuan’ atau ‘Cik’ dan diwajibkan mengucapkan ‘terima kasih cikgu kerana mengajar’.
Sementara itu, perbuatan berjalan dalam kumpulan melebihi dua orang, melihat ke luar tingkap ketika di dalam kelas dan mengalihkan pandangan ketika terdengar bunyi bising adalah antara yang dilarang sama sekali.
Ibu bapa murid yang yang tidak berpuas hati dengan peraturan itu meluahkan perasaan marah di media sosial. Sebilangan mereka  menyamakan Teece seperti watak Dolores Umbridge dalam filem Harry Potter atau Miss Trunchbull daripada filem Matilda.

“Ini amat mengarut. Saya bersetuju dengan beberapa perkara seperti memberikan penghormatan, namun peraturan lain seolah-olah peraturan di penjara.
“Pihak sekolah perlu ingat bahawa kita masih dalam fasa pandemik dan dunia dalam keadaan kucar-kacir.
“Ramai kanak-kanak mengalami tekanan mental sekarang dan peraturan sedemikian akan memberi tekanan kepada mereka,” tulis seorang bapa di Facebook.
Bagaimanapun, Teece berkata, dia menerima sokongan padu daripada sebilangan besar ibu bapa.
“Semua peraturan yang dibuat adalah untuk membantu dan menyokong pelajar kami bersiap sedia menghadapi kehidupan pada masa akan datang.
“Kami sentiasa menghargai maklum balas pelajar dan ibu bapa, namun saya yakin semua peraturan baharu itu akan membantu meningkatkan pencapaian cemerlang sekolah ini ,” katanya. – AGENSI


Polis buka dua kertas siasatan terhadap Ronnie Liu
Oleh ABDUL RASHID ABDUL RAHMAN

5 Julai 2021, 5:48 pm
RAUB – Polis membuka dua kertas siasatan terhadap Ahli Jawatankuasa DAP Kebangsaan, Ronnie Liu Tian Khiew susulan kekecohan yang berlaku di Kompleks Mahkamah Raub hari ini.
Ketua Jabatan Siasatan Jenayah Pahang, Senior Asisten Komisioner Mohd. Yusri Othman berkata, siasatan dilakukan mengikut Seksyen 186 Kanun Keseksaan kerana menghalang tugas penjawat awam dan Peraturan 17 Peraturan-Peraturan Pencegahan dan Pengawalan Penyakit Berjangkit (PPPPPB) 2021.
“Daripada kebenaran rentas negeri memang dia ahli politik, apapun kita buka juga siasatan di bawah Peraturan 17 PPPPPB kerana walaupun dia boleh rentas negeri tetapi bergantung kepada prosedur operasi standard (SOP) Majlis Keselamatan Negara (MKN).
“Jadi kita buka juga siasatan dan siasatan sedang giat dilakukan,”katanya ketika dihubungi di sini, hari ini.
Hari ini proses permohonan reman 18 pekebun durian Musang King di Kompleks Mahkamah Raub kecoh selepas berlaku pertengkaran antara pihak berkuasa dan beberapa pemimpin politik.
Pertengkaran mula hangat selepas seorang anggota polis meminta orang ramai termasuk pemimpin politik keluar daripada kawasan mahkamah selepas individu yang direman dibawa keluar.

Ahli Jawatankuasa DAP Kebangsaan, Ronnie Liu Tian Khiew dan Ahli Parlimen Bentong, Wong Tack serta Ahli Parlimen Raub, Tengku Zulpuri Raja Puji dilihat tidak berpuas hati sehingga berlaku sedikit provokasi terhadap anggota polis yang memberikan arahan supaya keluar dari kawasan itu.
Sementara itu, Mahkamah Majistret Raub membenarkan 18 pekebun durian Musang King direman dua hari sehingga esok untuk siasatan lanjut.
Kesemua mereka ditahan semalam selepas melakukan beberapa provokasi terhadap kakitangan Jabatan Perhutanan Negeri Pahang (JPNP) ketika operasi memusnahkan pokok durian Musang King di Hutan Simpan Kekal (HSK) Batu Talam, Raub. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


China sumbang 500,000 dos Sinovac
Oleh MOHD. HUSNI MOHD. NOOR

5 Julai 2021, 5:32 pm
PUTRAJAYA – Malaysia akan menerima satu lagi sumbangan bekalan vaksin apabila China bermurah hati memberikan 500,000 dos vaksin Sinovac yang dijangka tiba di tanah air pertengahan bulan ini.
Perkara itu dimaklumkan Menteri Penyelaras Program Imunisasi Covid-19 Kebangsaan (PICK) Khairy Jamaluddin Abu Bakar pada sidang akhbar mingguan Badan Bertindak Imunisasi Covid-19 (CITF) hari ini.
Khairy Jamaluddin berkata, ia sekali gus akan terus meningkatkan kapasiti serta kadar vaksinasi PICK pada bulan ini dan seterusnya.
Beliau berkata, pada bulan ini, negara akan menerima 5,428,800 dos vaksin Pfizer menerusi perolehan terus kerajaan.
“Secara keseluruhan, stok vaksin Pfizer yang bakal diterima bulan ini adalah 6,429,150 dos termasuk 1,000,350 dos yang disumbangkan Amerika Syarikat.
“Bagi Sinovac pula, kita akan menerima keseluruhan lebihan bekalan pada bulan ini sekali gus melengkapkan jumlah tempahan sebanyak 12 juta dos,” katanya.

Katanya, pada bulan Ogos dan seterusnya, vaksin yang akan digunakan di bawah PICK adalah Pfizer dan AstraZeneca, tidak termasuk CanSino yang belum diterima tarikh penghantaran. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Takut azab Allah SWT, Hafiz Suip mohon maaf pada semua
Oleh MOHAMMAD SHAHEMY AZMI

5 Julai 2021, 3:58 pm
PETALING JAYA – “Saya minta maaf pada semua andai saya ada buat salah. Hakikatnya saya takut azab Allah SWT apabila mati nanti.”
Demikian permohonan penyanyi terkenal, Hafiz Suip yang meminta ampun dan maaf kepada semua pihak andai dirinya pernah melakukan kesalahan.
Menerusi satu hantaran yang dimuat naik dalam Instagramnya, Hafiz atau nama lengkapnya Mohd. Hafiz Mohd. Suip, 31, berkata, permohonan maaf itu dibuat kerana takut dengan azab Allah SWT andai dirinya mati suatu hari nanti.
“Assalamualaikum. Nama saya Mohd. Hafiz Mohd. Suip atau lebih dikenali sebagai Hafiz Suip di dunia ini. Tapi saya ingin memohon maaf atas kesalahan yang pernah saya lakukan pada anda semua jika ada yang berkecil hati, tersalah cakap dan sebagainya.
“Jika ada dendam yang tersimpan selama ini, maafkan saya. Ini bukan cerita sedih atau cerita dongeng, tetapi hakikatnya saya takut azab Allah SWT apabila satu hari nanti jika saya mati, saya akan dihisab (perhitungan dosa dan pahala),” katanya.
Dalam pada itu, pelantun lagu Awan Nano itu turut meminta orang ramai terutama peminatnya mendoakan yang terbaik dengan melakukan solat sunat dua rakaat untuk memohon doa dan keampunan kepada Allah SWT.

“Saya tidak meminta lebih, cuma doakan yang baik dan saya minta kalian bermodalkan lima minit sahaja jika ada masalah, buat solat sunat dua rakaat untuk berdoa kepada Allah SWT.
“Jangan harapkan makhluk, maksud saya jangan harapkan diri kita sekali pun. Sebab yang menggerakkan kita Dia (Allah) juga. Insya-Allah, hati tenang pasti jumpa solusi (penyelesaian),” ujarnya lagi.
Dalam hantaran sama, bekas juara program Akademi Fantasia musim ketujuh (AF7) itu turut berkongsi sekeping foto dirinya dalam versi hitam putih.
Menjengah dalam ruangan komen, ramai peminat mendoakan kesejahteraan penyanyi itu selain turut meninggalkan komen bertanyakan keadaan dirinya yang kelihatan semakin kurus.
“Kenapa kurus?” komen seorang pengikutnya dalam Instagram.
Hafiz bagaimanapun tidak menjawab pertanyaan tersebut. – K! ONLINE


‘Awak pernah curang, saya tidak pernah’
Oleh NUR EMIRA SAIZALI

5 Julai 2021, 4:42 pm
PETALING JAYA – Gurauan penyampai radio, Issey terhadap Shuk Sahar mengenai kecurangannya sebelum ini mengundang pelbagai reaksi daripada penonton rancangan I Can See Your Voice Malaysia (ICSYVM4) malam tadi.
Sedutan perbualan antara Issey dengan pengacara ICSYVM itu dikatakan muncul pada awal rancangan ketika sesi memperkenalkan para juri dan tetamu undangan.
Bahkan, netizen juga mendakwa ‘guarauan kasar’ tersebut muncul tepat pada waktunya kerana selang tidak lama kemudian, isteri Shuk, Rossalenna membuat pendedahan kononnya kembali diganggu wanita yang pernah curang dengan suaminya.
“Issey awak telah tunjuk kesetiaan dengan ICSYV, awak telah buat dua perubahan sebelum datang ke sini. Sebelum ini duda, sekarang suami orang,” kata Shuk
Manakala, dalam dialog yang dibalas Issey atau nama sebenarnya, Fazlisham Mat Hussin, 34, dia telah memerli Shuk yang pernah berlaku curang sebelum ini.
“Ada lagi satu, awak pernah curang, saya tidak pernah,” balas Issey.

Sedutan tular tersebut mendapat pelbagai respons daripada netizen dalam media sosial sehingga kini.
Rata-rata netizen berpuas hati dengan apa yang diucapkan Issey dalam rancangan tersebut.
“Eloklah Shuk kena setepek, aku suka Issey,” ciap seorang netizen.
“Benda begini haruslah kerap dilakukan biar dia sedar diri sikit,” tulis seornag lagi pengguna Twitter.
Sejak malam tadi, kisah rumah tangga Shuk menjadi bahan bualan hangat netizen dalam media sosial selepas Rossalenna memuat naik beberapa hantaran dia telah diugut seorang wanita.
Malah, Rossalenna juga turut mendedahkan terdapat individu yang telah menghantar santau terhadapnya.
Untuk rekod, Shuk atau nama sebenarnya Mohammad Shukri Mohamed Sahar, 36, pernah berdepan kes serupa dengan wanita sama sekitar Julai tahun lalu.
Bagaimanapun, saat kecurangan Shuk terbongkar, Rossa sendiri dikatakan pernah berbincang secara baik dengan wanita terbabit.
Shuk juga pernah membuat permohonan maaf secara terbuka kerana berlaku curang serta mendapat kemaafan daripada isterinya tahun lalu.
Namun, pada Januari lalu rumah tangga Shuk yang ketika itu bertugas sebagai penyampai radio HotFM itu kembali bergolak selepas dia sekali lagi ditangkap curang oleh Rossa.
Hubungan pasangan itu kembali jernih selepas Shuk mengakui kesilapan dirinya selepas didakwa curang dengan seorang wanita. – K! ONLINE